Nomenoe oe/Pevare arvest - Wikimammenn\nNomenoe oe/Pevare arvest\nSkrid ha Skeudenn, 1941 (p. 49-70)\n◄ Trede Arvest Pevare Arvest Pempvet Arvest ►\nWar ar blasenn. An hevelep re. Ar breur Gwennoll, Job.\nYouen, da Yann\nPeseurt darvoud an diaoul a zo degouezet hizio er vro ? Ha c’houi a gompren eun dra bennak ?\nN’oun ket kustum da veza dientent, nemet hizio eo tapet va spered genaouek. Ne gomprenan ket eur vulufenn er pez a c’hoarvez.\nDont d’ar foar da zeiz ar foar, ha ne vo ket foar !…\nDont d’ar marc’had da zeiz ar marc’had, ha ne vo ket marc’had.\nAn dra-se a zo eur mister.\nPetra an diaoul a sinifi ar volz emeur o sevel war ar blasenn hag en elestr hag ar bleuniou ledet war al leurenn, evel da c’houel ar sakramant, ha piou eo Nomenoe ?\nHa piou eo Nomenoe ?\nGwennoll, o tegouezeout\nMantrus ! mantrus ! n’ouzont ket piou eo Nomenoe !\nNann, ’vat, ha n’oun ket nec’het c’hoaz.\nNomenoe a oa gwechall\nGouarner, e Breiz, evit ar Gall ;\nE Breiz, a zo roue.\nKompren a ran : an Nomenoe a zo paotr an tailhou.\nSevel a rae tailhou evit Bro-C’hall ; nemet, edo o c’hortoz an deiz merket gant Doue evit terri ar yeo ha savetei ar vro, hag ober ouzomp-ni, Bretoned, gwazed dieub. An eur venniget a sonas en devezioù-mañ, ha paotred Nomenoe ha soudarded Karl ar Moal, ar roue gall, a zo bet emgann etrezo e kompezenn Ballon. Ar Vretoned o deus gounezet, Breiz a zo dieubet ha Nomenoe a zo hor salver. Hizio emañ an deiz da lida ar viktor ha bremaik Nomenoe, hor roue galloudek ha glorius, a vo degemeret e Redon gant bleuniou, kaniri, brall ar c’hleier ha son an trompilhou.\nDiwar goust hol loened, hor pesked, hor viou hag hon amann.\n’M eus aon, manac’h yaouank, ez eus ac’hanoc’h eur paotr leun a zeskadurez hag uzet hoc’h eus moarvat ouspenn foñs eur bragou\nwar skiñvier ar skoliou. Klevit ’ta : daoust hag e Breiz digabestret, ne vo mui savet a dailhou ?\nE gwirionez, tailhou a vo savet, evel araok ; eun tamm mat nebeutoc’h, a-dra-sur, eun tamm mat nebeutoc’h, hag e kefiou Breiz e vezint miret e-lec’h mont da leunia boujedenn Vro-C’hall evel gwechall. Setu.\nAlvanet e chomit.\nNe gomprenomp ket\nNe gomprenit ket ar c’hemm a zo etre an daou gef, hini Bro-C’hall hag hini Breiz ?\nNann ! Kef Breiz pe kef Bro-C’hall a zo ingal d’imp, p’eo gwir e paeomp, memez tra…\nBretoned digalon !\n…Ha kompren a reomp e vo atao goullo hor c’hef-ni.\nNe garit ket ho pro !\nDa zeiz ar Viktor, me a zo laeret diwarnoun va buoc’hig Durham.\nHa me, va ebeul ken flour e vlevenn.\nHa me va gwiz ken lart.\nHa me va dañvadez gant he gloan hir a oa da veza touzet en deveziou-mañ.\nHa me melladou viou dozvet gant yer bet gant ar c’hilhog.\nHa me va brilli pesketaet gant an higenn e-tal Damgan.\nHa me va amann druz, ribotet d’ar beure.\nHa me emañ va buoc’h o hala er c’hraou, hag a-benn bremañ marteze he deus kollet he leue. Ha n’oun ket evit mont d’ar gêr, war he zro.\nNi a goll holl ouspenn eun devez labour.\nEun tamm brao a laer eo Nomenoe. Ya ! eun tamm brao a laer, setu petra eo da Nomenoe.\nHa ma vefe goulennet diganeoc’h rei daou ebeul, diou vuoc’h ha daou bemoc’h e-lec’h unan ?…\nYouen, Yann ha Fañch\nO tri mil c’hast !…\nKoulskoude e vefe eun enor evidoc’h kinnig ho loened da veza aberzet war aoter ar Vamm-Vro.\n’M eus aon, kloareg, gant ho teskadurez, ez eo kollet ganeoc’h an diweza peadra eus ho skiant vat. Brao eo d’eoc’h prezeg ha kentelia pa n’hoc’h eus ket zoken eun diner da goll.\nHa marteze n’eo ket d’ezañ zoken ar roched a zo war e gein.\nEur roched all a zo war da c’hein ha n’en deus perc’henn nemedoun.\nHo kroc’hen ? Aberzit anezi ’ta, war aoter ar Vamm-Vro.\nGraet em bije a galon vat, nemet n’em boa digarez ebet da vont d’an emgann, rak Nomenoe n’en doa ket ezomm eus soudarded war droad. Ouspenn eur Breton, avat, en deus roet, en deveziou-mañ, e groc’hen ha kroc’hen e varc’h.\nYa ! Izidor an anduilhenn a zo aet d’an emgann gant kazeg e dad.\nHeñ ha meur a hini all.\nKlevet em eus en eur zont d’ar marc’had gant va brilli, en deus kuitaet Izidor ti e dad hag e vamm goude distribilha eun dousen anduilhennou hag eo tec’het dre noz ha dre laer, war gein ar gazeg c’hell.\nE kompagnunez dispar emañ Salver ar Vro.\nKoll Izidor ne vo ket eur c’holl bras. Nemet pa zeu soñj d’ezañ eus e gazeg c’hell hag eus e anduilhennou, an tad a ya sot-ran.\nMa ne deu ket Izidor en-dro, e vo garanet e ano er peulvaen ha meulet da viken e gwerziou ar varzed.\nKaerat tra d’an den maro !\nSeza da Vaivon\nMaivon da Vadalen\nMadalen ha Madalen, da Seza\n…a vo fritet gant hoc’h amann… war billig ar Vamm-Vro… evit leunia goude-se kof al lakepoded.\nMaivon, da Wennoll\nDaoust hag ar brilli, an amann, ar viou, an ebeul, an dañvadez hag ar wiz a vo meulet ivez e gwerziou ar warzed, inosant ac’hanoc’h ?\nGwennoll a hej e ziouskoaz\nHa drailh ha frailh ; ha freuz ha reuz ; ha kant mil Gall vil, trec’het, o tec’hi… (Eürus) Tan ar c’han, ha taran an diskan.\nMe n’emaoun ket o vont da chom amañ da selaou an abostol-se o sevel litaniou.\nN’oc’h ket evit mont d’ar gêr : ho puoc’h a zo pennasket ouz tal an ti all.\nMe he dibennasko.\nGwelit : an hentou a zo stanket gant kirri a-dreuz, ha diwallet gant archerien e-leiz.\nMe a roio al lerenn d’ezi etre he divesker ken ma lammo dreist ar c’hleuz mar deo stanket an hent, pe e toullgofo an archerien a gavo dirazi. (Emañ an dud o vont kuit ; an archerien o tont.)\nPenaos ? An dud o vont kuit ?\nO ! n’emaomp ket ; ne daimp ket d’ar gêr hep hol loened.\nHep va viou.\nMe n’oun ket evit chom hep lavikat va divesker pe kerkent, e vez maro va zreid hag e kouezan diouz va sav.\nGrit eur pennadig bale war ar blasenn evit divoredi ho kwad ; arabat d’eoc’h, avat, mont da zistaga al loened.\nYann, d’an archer\nO ! ne zistagin ket va buoc’h nemet mont a ran da drouc’ha d’ezi eur bec’hiad melchon ruz. Da genta avat ez an d’an ostaleri, amañ, da c’houlenn an aotre digant ar perc’henn. (Mont a ra d’an ostaleri).\nMont a ran ivez d’a c’houlenn eur pochad kerc’h evit va ebeul.\nIt, hag hastit afo.\nHa c’houi, eur muzuliad brenn evit ho pemoc’h ?…\nHa goude e vo tro Madalen ; ha goude tro Seza, ha goude tro Maivon. Ha goude en em gavin va-unan war ar blasenn. Aze emaoc’h, aze e chomot. Ma tegouez d’ho kwiz gwic’hal gant an naon, skoit d’ezi war he min ken na davo. (Yann o tont er-maez eus an ostaleri a zistag e vuoc’h). Oc’ho ! arabat distaga al loened.\nEvit he c’has d’ar peuri an hini eo, rak n’eus ket er verouri melchon trouc’het na da drouc’ha.\nMa n’eus ket, he do ho puoc’h eun diouer. (Yann a adstag an aneval hag a zistro d’an ostaleri). Da belec’h emaoc’h o vont ?\nDa lavarout d’ar perc’henn n’eo ket druz awalc’h ar peuri en e bark.\nGouzout a ra petra a zo en e bark hep ma vo lavaret d’ezañ. Deuit amañ en-dro (Yann a dosta en eur c’hrozmolat.)\nAn ostizez, dre ar prenestr\nYann, servichet eo da vanne.\nEmaoun o vont. (Ober a ra tro.)\nAn archer, da Yann\nDont a reot amañ pe me a ya d’eoc’h ? (Yann a dosta goustad. Fañch a gouez eus e sav war ar blasenn.)\nPetra ’ zo c’hoarvezet gant an den-mañ ?\nSkoet gant eun taol gwad dindan an heol bero.\nIt buan da glask ar medisin.\nGwell eo dougen anezañ betek an ostaleri evit ma vo skuilhet dour fresk war choug e gil. Eur fozad dour sin a dalvez eur medisin. (Yann, Youen ha Job a grog e Fañch hag a zoug anezañ d’an ostaleri.\nMadalen, Maivon ha Seza a glask ivez rei sikour. An archer d’ezo :)\nAr merc’hed-mañ a glask atao en em lakaat etre treid ar wazed. En em dennit ! (Ar maouezed a chom. An archer da Job :) Daou waz a zo barrek awalc’h evit dougen eun den. (Job a ziskrog. Lezel a ra e dog da goueza.)\nAotrou Archer, Fañch a zo chomet e dog war e lerc’h ; mont a ran da gas anezañ d’e berc’henn. (Mont a ra.)\nFañch, d’an dougerien\nDiwallit d’ober hirlink d’in dindan va c’hazellou pe e tirollin da c’hoarzin.\nSeza, da Wennoll\nIt da gerc’hat d’in eur boked geot dreinek a viro ouz an arne da goueza war va amann. (Gwennoll a gutuilh eun dournad geot. Seza a lak geot en he fronellou hag o gwask gant he bizied. Gwada a ra he fri raktal.)\nO ! aet oun sempl.\nHe fri o wada ?\nVa fenn o faouta gant an droug.\nEun taol gwad all !\nAn archer, da Seza\nIt ivez d’an ostaleri da c’houlenn dour fresk. (Seza a gerz war he fouezig. Madalen, Maivon ha Naig a ro skoazell d’ezi.) Mont a ray\nKazelik-kazelik e daio aezikoc’h. N’eo ket gwir, Seza gaez ?\nGwir. (Maivon ha Madalen a ra tro ; Seza ha Naig en em denn, kazel ha kazel.)\nHa ni, amañ, hon diou, hon unan !…\nMe n’oun ket evit chom pelloc’h em sav.\nHa c’houi a zo klañv, ivez ?\nKlañv ha gwall glañv, siouaz ! Mez am eus.\nEur c’hleñved mezus eo moarvat ?\nMezus kenañ, aotrou archer… Gwelit pegen stardet eo va c’horkenn…\nN’em boa ket taolet evez : o tougen emoc’h ?\nEvit an ugentvet gwech, siouaz d’in ! Hag emaoun hizio war\nan navet miz. Buhez ar gwragez war an douar a zo penn-da-benn eur menez kalvar.\nHag oc’h deût evelato d’ar foar ?\nDa gavout ar medisin, aotrou archer.\nO ! gouzout a ran pegen start eo dougen bugale. Da zek mab oun bet tad, hag e-keit ma veze va gwreg o tougen, e veze ret d’in soursial ouz labour an ti goude graet labour ar park.\nC’houi a zo eun den a galon.\nRe a galon. (Maivon en em glemm.) Emoc’h o vont da glañva ?\nKasi sur ; n’oun ket evit chom pelloc’h em sav. Emaoun o vont da vankout ma ne azezan ket.\nDeuit ganin ma kasin ac’hanoc’h da di ar medisin.\nN’oun ket evit mont da di ar medisin p’eo gwir n’em eus ket eur gwenneg zoken em godell. Arc’hant va brilli a oa evit paea ar medisin ha va brilli a zo bet dalc’het diwarnoun.\nPec’hed eo ivez derc’hel viou war goust eur baourez kaez.\nAn archer, da Vaivon\nRei a rafen d’eoc’h ho prilli en-dro, nemet n’eo ket me eo ar mestr ; hag, ouspenn, ne gavot ket gwerz d’ezo. Ostiz an Trilonk\na bresto d’eoc’h moarvat ar peadra. It d’e gavout.\nMont a ran ; hoc’h ali a zo ali eur c’hristen mat.\nPouezit war va brec’h : aesoc’h e vo d’eoc’h bale.\nO ! mont a rin va-unan ; me a zo boazet ouz ar boan hag ouz ar vizer ; hag, ouspenn, ma tegouez d’eoc’h beza gwelet gant ho mestr, e viot gourdrouzet, moarvat. Doue ho pennigo evelato, aotrou archer. (Mont a ra da ostaleri an Trilonk.)\nO ! aon am eus amañ, va unan, hep eur c’hristen em c’hichen, ha gant an diaoul ebarz va c’halon.\nC’houi a zo o klask ober an diodez ; hogen, amañ e chomot.\nSur awalc’h, n’oun ket bet gwall fur hizio. En eur zont d’ar foar, em eus graet an diodez. Pilet oun bet e foz an hent bras gant eur foeter-hent, ha bremañ en em gavan e stad a bec’hed marvel.\nMar doc’h bet pilet ha gwallet, ar pec’hed a zo d’ezañ.\nDa genta e oa d’ezañ ha goude d’imp hon daou, rak kemeret em eus ivez plijadur.\nO ! maouez fall.\nAn archer, da Wennoll\nHa te a zo aze ivez ?\nYa, eur vaouez fall, siouaz d’in ! Keuz am eus avat ha doñjer ouz va fec’hed bras ; ha mall ’ zo warnoun mont d’an iliz da walc’hi va ene lor er gador-govez ha, goude, e dour ar binijenn.\nMat a reot.\nMont a ran eta, war eeün.\nNe viot ket kovesaet bremañ ; n’eus beleg ebet en iliz.\nAmzer en em brepari…\nGrit sin ar groaz war ar blasenn ha skoit war ho peultrin, dirak Doue araok ober dirak ar beleg er gador-govez.\nN’oun ket evit ober, gant dremm eun archer dirazoun.\nHa perak ’ta ?\nAbalamour ne garan ket an archerien hag en eur welout dremm unan dirazoun e sevenan war an taol eur pec’hed marvel a gasoni. D’an iliz ez in.\nO ! den fallakr ! mirout ouz eur vaouez da vont da govez !… Ma kouezan amañ, dindan an heol bero, skoet gant eun taol gwad, e vo daonet va ene. Hogen ma ’z an gant an diaoul, e pedan an Aotrou Doue da zaona ac’hanoc’h ivez.\nMaouez, maouez, it buan d’an iliz ; it dillo da govez !\n(Madalen en em denn.)\nAraok ma vezo kavet war an douar eun archer e spered digor, e vo degouezet fin ar bed ; nemet hemañ, a gredan, a zo e-touez ar re c’henaoueka bet krouet a-viskoaz gant an Aotrou Doue. Ma kemerfe korf, en e spered, an holl sotoniou am eus roet d’ezañ da gredi, n’eo ket eur penn a vefe war e choug, nemet eur varrikenn. (An archer en deus troet kein ; Madalen a red d’an ostaleri.)\nHag e choman va-unan, war ar blasenn, hag oun bet lakaet gant va mestr da ziwall al loened hag an dud…\nMe a zo amañ ivez ; setu emaomp daou.\nEur c’hloareg ne gont ket. (Outañ e-unan) Va-unan war ar blasenn, gwelloc’h em bije kavet en em gavout gant unan all bennak hag ober ganti eur pec’hed marvel e foz an hent bras.\nTan ar c’han ;\nTaran an diskan.\nKlevout a rit, archer ? (An archer, imoret, a dro kein.)\nMe a roy d’it diskan, bremaik. (outañ e-unan) Mont a ran ac’han da ziwall ar c’hirri ; aesoc’h e vo d’in. (Mont a ra kuit. Eur gedour o tont gant eul luned hir : ken hir hag e gorf. Sellout a ra ouz eur skeulig, sko ouz lost an doenn.)\nHa petra a welin-me diwar lein ar skeul vihan-se ? Eur c’halvez ne oar ket, e fesoun, ez eo ret d’eur gedour pignat uhel, uhel, el laez, evit gwelout pell, pell. Aes eo gouzout n’eo ket bet er skol.\nNe c’hellfe konta nemet war e vizied niver ar bazinier en e skeul.\nAr gedour, o konta\nDek pazenn. Dek ha dek a ra ugent. Ugent a oa ret.\nGwir, gant ugent pazenn e vez unan eun hanter uheloc’h eget gant dek. Ha gwelout a reer eta eun hanter pelloc’h ?\nKavout a rae d’in e oac’h bet er skol ; ’m eus aon avat, n’oc’h ket bet hiroc’h eget an daolenn genta. An dek pazenn genta a zo, ouspenn dek, pell diouz an ugent. Selaouit : gant dek pazenn ne welin tra, p’eo gwir, diwar c’horre ar skeul, ne dizin ket c’hoaz lost an doenn ; ha gant dek pazenn ouspenn e welin, dreist an doenn, betek penn an dremmwel… Ne oa ket eun divunadenn.\n(Gwennoll a dro e gein, feuket. Ar c’halvez a dremen, eur plankenn gantañ war e skoaz.) He ! kalvez ! Klev ! Petra ’ welin diwar c’horre ar skeulig-mañ ?\nLost an doenn, evel just. Eus lost an doenn e pigni gant da grabanou war c’horre an ti ha goude war c’horre ar siminal. Hag ac’hano\ne weli an dremmwel. Ne oa ket eun divunadenn. (Ar c’halvez en em denn).\nGwennoll, o c’hoarzin goap ouz ar gedour\nHi ! hi ! dek pazenn a zo awalc’h, ne oa ket eun divunadenn. Eul labous ha ne oar ket an tu da bignat d’e glud !…\n(An Aotrou Konwoion, gant e zilhad aour hag e vaz eskob.)\nKonwoion, d’ar gedour\nN’emaout ket c’hoaz war c’horre ar siminal, ha marteze emañ tost soudarded Nomenoe ? (Ar gedour a bign er skeul ; Konwoion a sell en-dro d’ezañ). Penaos ? Den ebet war ar blasenn ?\nEur c’hloareg ne gont tra, nemet pa vez er skol.\nUnan all bennak en deus lavaret an dra-se d’in bremaik…\nVa-unan war ar blasenn !… Koulskoude eo stanket mat an hentou gant ar c’hirri ha diwallet gant archerien. Al loened a zo stag ouz an tiez… Da belec’h eta eo aet ar gouerien ?…\nDarn a zo aet da gavout ar medisin, darn da gavout an apotiker, ha darn all da govez.\nSouezet oun e teuont da govez e-kreiz ar sizun, ken lezirek ma ’z int da zont da zerc’hent ar goueliou-berz.\nEur vaouez he deus graet eur pec’hed mezus en eur zont d’ar foar !\n’M eus aon eo bet kovesaet war ar blasenn, araok mont d’an iliz ?\nYa ! an archer en doa c’hoant da c’houzout.\nHa c’houi, da glevout. Ar pec’hed a zo d’eoc’h.\nO ! ne c’hell ket beza, ne c’hell ket beza, Aotrou ’n Eskob… Ar pec’hedou-se a vez atao d’ar merc’hed.\nMat, mat… It d’an iliz, ha goude, da di ar medisin, ha goude da di an apotiker, ha degasit d’in eus ar gouerien, klañv hag all o c’horf pe o ene.\nAr c’hloc’her, o tremen\nMont a ran da seni an añjelus.\nKonwoion, d’ar c’hloc’her\nDa unan emaout ?\nVa mab hena a zo o tont war lerc’h, gant alc’houeziou an iliz.\nHa prennet eta eo doriou an iliz ?\nSparlet int gant barinier houarn ha prennet ouspenn gant an alc’houeziou abaoe an oferenn vintin. Kemennet hoc’h eus d’in, Aotrou ’n Eskob, prenna doriou an iliz, da gement devez foar, abaoe m’eo bet laeret an arc’hant eus kef sant Yann Vadezour.\nMat a rez senti ouz va gourc’hemennou evel ouz gourc’hemennou an iliz. Hogen, mar deo prennet an noriou, n’eus den ebet en iliz ?\nO ! den ebet, Aotrou ’n Eskob.\nPiou a welan o vont du-hont, gant ar straed ?… Ar medisin hag an apotiker !… Gwelit, Aotrou ’n Eskob.\nNeuze, n’eus den ebet en o zi ; da lavarout eo, den e ti an apotiker, den e ti ar medisin ha den ebet en iliz. Gaou hoc’h eus lavaret d’in.\nNeuze, me an hini a zo bet gaouiet da genta.\nKit gant ar c’hloc’her da seni an añjelus. (D’ar c’hloc’her) Brall an tri c’hloc’h epad eun hanter eur, evel evit eun Te Deum bras. (Ar c’hloc’her a sell gant fae ouz ar manac’h). Ar c’hloareg-mañ a vrallo ar c’hloc’h bihan… Ha me a zo o vont d’ober an dro d’an ostaleriou da glask ar gouerien.\nAdtapet diwar « https://br.wikisource.org/w/index.php?title=Nomenoe_oe/Pevare_arvest&oldid=58893 »\nKemmoù diwezhañ degaset d'ar bajenn-mañ d'an 28 Kzu 2013, da 17:09.


Impalaerouriezh - Wikipedia\nAr Saoz Cecil Rhodes o stampañ douar Afrika, eus Kaero da Gêr ar C'hab, hervez ur skeudenn propaganda embannet evit brudañ raktres ul linenn hent-houarn etre an daou benn eus ar c’hevandir.\nImpalaerouriezh a reer eus politikerezhioù ar broioù a glask astenn o galloud, o aotrouniezh pe o levezon war broioù all ha n’int ket ken kreñv. Gant ar vro c’halloudusañ e vez kemeret he c’hreñv war broioù all disteroc’h, evit sevel un impalaeriezh pe un impalaerded vras. Gallout a ra kement-se degouezhout dre aloubiñ douaroù pe dre zoareoù all, ameeun, a denn da levezoniñ pe mestroniañ gouarnerezh hag armerzh broioù all.\nAn disoc’h eus ar politikerezhioù-se a weler dre skouerioù a bep seurt, a-hed istor ar bed, gant savidigezh an Impalaeriezh Vongol, an Impalaeriezh Roman, an Impalaeriezh Otoman, an Impalaeriezh Santel Roman alaman, Impalaeriezh trevadennel Portugal, hini Spagn, hini an Izelvroioù, hini Bro-C'hall pe hini Breizh-Veur, Impalaeriezh Rusia,.\nDont a ra ar ger impalaerouriezh eus ar ger impalaer- hag a zo deuet e-unan eus ar verb latin imperare (« ren », « gourc’hemenn »). Kroget e voe da gomz kalz eus impalaerouriezh evit ober anv eus politikerezhioù trevadenniñ broioù zo eus Europa, evel Belgia, Breizh-Veur, Bro-C'hall, an Izelvroioù, Portugal ha Spagn, diwar-goust pobloù Afrika, Azia pe Amerika. Gant impalaerouriezh avat ne reer ket anv hepken eus kreskiñ tiriad ur vro vras pe eus sevel trevadennoù, met ivez eus kontrolliñ pe levezoniñ broioù all hag o armerzh.\nDistruj jonkennoù sinaat e-pad Brezel an Opiom, kroget gant impalaerourien Breizh-Veur.\n↑ Ottoman Empire, French Empire, Encyclopedia of the Orient (en)\n↑ The British Empire (en)\n↑ The Empire that was Russia, Library of Congress, (en)\nAdtapet diwar « https://br.wikipedia.org/w/index.php?title=Impalaerouriezh&oldid=1972009 »


Brezel diabarzh Yemen (2014-bremañ) - Wikipedia\nBrezel diabarzh Yemen zo ur brezel diabarzh kroget e fin 2014. Pep tu a embann bezañ ar gwir gouarnamant yemenat. Harperien lies a gaver a-dreñv pep luskad. An nerzhioù Houthi a zo mestr war kêr-benn ar vro, Sana'a, kevredet gant nerzhioù leal ar prezidant Ali Abdullah Saleh. Stourm a reont a-enep an nerzhioù leal da c'houarnamant Abdrabbuh Mansur Hadi, staliet en Aden. Al-Qaida el ledenez arab hag ar Stad Islamek o deus tapet ul lodenn eus an tiriad. D'an 21 a viz Meurzh 2015, goude bezañ aloubet Sana'a ha kemeret galloud war ar gouarnamant, Kuzul uhel reveulziel an Houthi a zisklêrie an engalvadeg hollek evit skarzhañ da vat Hadi hag aloubiñ al lodenn su eus ar vro.\nAn argadenn Houthi, harpet gant nerzhioù lu Saleh, a oa kroget an devezh war-lerc'h gant ur stourmadenn war gouarnamant Lahij. D'ar 25 a viz Meurzh, Lahij a gouezhe hag an Houthi a dizhe bannlev Aden, sez Gouarnamant Hadi. Hadi a dec'he eus ar vro er memes devezh. E 2018 ur c'hevredad renet gant Arabia Saoudat a gemer perzh a-enep ar re Houti dreist-holl dre bombezadennoù lies. Stadoù-Unanet Amerika a sikour evit ar c'helaouiñ, memestra gant Bro-C'hall, hag a werzh ivez armoù d'ar c'hevredad. Hervez an ABU ha mammennoù all etre 2015 ha Kerzu 2017 e oa bet etre 8670 ha 13 600 den lazhet e Yemen, gant e-tro 5200 trevour.\nHervez Farea Al-Muslim ez eus bet sevenet torfedoù brezel lies e-pad ar brezel garv-se. Ur c'hamp repuidi diabarzh a zo bet tizhet gant ur vombezadeg gant aerlu Arabia Saoudat. Ar re Houthi eus o zu o deus nac'het ma vefe roet sikourioù gant labourerien ar mat. An ABU harpet gant strolladoù gwirioù Mab-den a gomz eus torfedoù brezel sevenet gant Arabia Saoudat e-pad kampagn ar bombezenniñ.\nHervez an HRW c'hoazh, "the United States may have become a party to the conflict, creating obligations under the laws of war" dre ma vez roet harp spiañ ha dafariñ da Arabaia Saoudat. Bro-C'hall ivez a vez o harpañ Arabia Saoudat en ur spiañ ha dafariñ ar c'hevredad gant armoù.\nHervez Human Rights Watch ez eus bet d'an nebeutañ 6000 den deuet da vezañ ampechet gant bombezadurioù ar c'hevredad saoudat.\nTi peurzistrujet gant ur misil saoudat, Pevar bugel, peder maouez ha daou waz a voe lazhet raktal\nTamalladennoù gwerzhioù armoù gant stadoù zo[kemmañ | kemmañ ar vammenn]\nTamallet eo bet Iran da sikour ar re Houti gant Arabia Saoudat hag an SUA, ar pezh a zo bet dianzavet gant ar gouarnamant iranat. Tamallet eo bet kement-se da Norzhkorea ivez. Sikouret eo bet ar gouarnamant yemenat gant an SUA, monarkiezhoù al ledenez arabek, ar Rouantelezh-Unanet ha Bro-C'hall o werzhañ kalz armoù dezhañ : bombezennoù, misiloù, kanolioù, radarioù, listri, kirri-nij hag all.\nAdtapet diwar « https://br.wikipedia.org/w/index.php?title=Brezel_diabarzh_Yemen_(2014-bremañ)&oldid=1917832 »\nKemmoù diwezhañ degaset d'ar bajenn-mañ d'an 4 Kzu 2021, da 09:26.


Ul levrig a vil pajennad | (pe un tammig nebeutoc'h)\nSell ‘ta, pell zo ne oa ket bet lakaet un dresadenn bennak ganin amañ. Pell zo ivez marteze n’em boa ket bet echuet unan… Ur bern a zo bet kroget ganin, brastreset, damlivet… Met dre ziouer a amzer n’em eus ket bet tro da gas kalz anezho da benn. Ur wezh bennak e rin un tamm bandenn-dreset hir ivez (eh, ne vez ket kalz anezho e brezhoneg war-eeun…)… Gant ma breur marteze, a zo leun a ijin hag en eus krouet ur bed moliac’hel klok a-walc’h, pe unan skiant faltazi… Pa vezo amzer… Evit se ha kement a draoù all…\nGwelet a ran memestra emañ ma doare o kemm, deus unan tostoc’h da zistummadur ur manga d’unan tostoc’h d’ar gwirvoud bremañ, hag awenet muioc’h gant doare ar c’homiks amerikan, sur a-walc’h (daoust din na lenn hini ebet !). Ul labour hirik am eus bet graet diwar luc’hskeudennoù evit gwellaat ma zresañ-korf. Gwelet e vo eta ! War an ardremezioù emaon e soñj pleustriñ bremañ kentoc’h. Un nebeud traoù am bo da ziskouez a-benn nebeut a-walc’h, sañset…\nKlikidi-klikit evel boaz d’o brasaat mar fell deoc’h, evel-just.\nTresañ divc’har… N’eo ket aes ! Plijout a ra din skeudiñ e glas war gwenn, dousoc’h eo. Lod o deus bet lavaret din e oa un doare french-touch, feuket on bet evel-just, haha !\nEvit ur vignonez ur wezh c’hoazh, hag o pellaat un tammig eus ar merc’hed re dreut.\nEvezhiadennoù : Leave a Comment »\nTagoù : amzer, dazont, deskiñ, Tresañ, tud\nRannoù : Tresañ\nMont c’hoazh ganit d’ar broioù pell,\nD’an touadennoù disoñjet ;\nUr wezh ouzhpenn, ober ur sell\nOuzh un dazont bet dilezet ;\nN’eo ket bevañ en tremenet,\nPa ouzan mat ez eo echu\nAn amzer gent, ar pezh zo bet\nStered lugernus em noz du ;\nHa stered all bet dibaoe,\nTreset ganto steredegoù :\nStergoumoulennoù ma buhez\nA chom c’hoazh dister o sterioù\nPa n’on na barzh na steredour\n(evit gwir, steredoniour) :\nStergann en noz, asked en dour\nN’int nemet skleur er melezour ;\nHa daoust dezho bezañ skedus,\nPellennoù tan er yenijenn,\nEmaint ken pell, diziraezus,\nKen n’hellont tommañ glizienn\nMa c’halon noazh, he c’hridienn :\nDigenvezded an hinienn\nEvezhiadennoù : 2 Comments »\nTagoù : barzhoneg, brezhoneg, dazont, hiraezh\nRannoù : Skridoù\nMa, evel-just ne oar ket an holl pegen feukus he deus gallet bezañ ar vreizhadez vut dre ziouer a veg evit ar vretoned, ha sur a-walc’h eo bet brudet ha pouezus a-walc’h e metoù sevenadurel (ha poblel, memestra) Bro-C’hall evit bezañ enoret gant Google… Met memestra…\nLod breizhiz a oa bet betek distruj he delwenn er mirdi Grevin e Pariz, ken feukus ma c’helle bezañ. Ha bep ar mare e klever pe e lenner tud o klemm diwar an diskouezadegoù pe an adembannadurioù a vez graet eus Bécassine. Ha gant gwir abeg sur a-walc’h, pa chom dibaot an dielfennadennoù honest anezhi, ha pa chom c’hoazh gant kalzig parizianed skeudenn ar “broviñs” disevenadur…\nSoñj am eus e oa bet goulennet din un nebeud bloavezhioù zo ma veze tredan ganeomp e Breizh… Hag en ur gaozeadenn war Internet ! Soñjoù lod tud…\nMet er mare-mañ ma vez savet kement a drouz gant lod diwar tresadennoù eo mat kaout soñj ivez ez eus tresadennoù ha dodennoù all a c’hell bezañ feukus deomp-ni. Hogen deomp ivez da vezañ habaskoc’h eget lod…\ng.s.: gwashañ c’hoari-gerioù nul ‘m befe graet biskoazh, d’am soñj !\nRannoù : Dirummad\nA-wechoù (alies), ez an skuizh gant spered a-gozh lod tud a-fed yezh. Diwar se ‘m eus bet komzet dija, hag a-fed reizhskrivañ dreist-holl, met ouzhpenn da se a zo. N’ouzon ket perak e fell da lod chom gennet en un amzer dremenet faltazius a vefe bet ken dispar ha ken glann hervezo, pa ‘z eo peurfall ha direizh kement-tra a zo deuet en 40 vloaz tremenet. Ne gomzin ket amañ eus an daou pe dri skritur nevez am eus bet gwelet c’hoazh nevez zo, lod tud a zo trellatet penn-da-benn ha n’o deus ket komprenet c’hoazh ne oa ket ar skritur ar yezh met ur c’hod d’he skeudenniñ, tra ken. Ur brezhoneg mat n’eo ket gwelloc’h pe falloc’h hervez ar skritur, an hevelep yezh eo. Ma, trawalc’h gant se.\nAet on skuizh gant azeuliñ ar re gozh hag ar gouerien. Netra fall ganto, hañ, n’eo ket an afer tamm ebet, met perak o lakaat da ziazez yezhoniel ? Da ziazez an distagañ ? Piv a ra se ? Peseurt yezh a vez oc’h azeuliñ hec’h implijerien a-us da 60 vloaz hepken, hag ober fae war ar re all ?\nDaoust ha galleg peizanted kozh ar Berry a vez desket d’an estrenien pe d’ar vugale ? Saozneg mengleuzerien Kembre ho peus bet desket er skol ? Alamaneg tud-kozh Bavaria ?\nNe vez ket ! Ur yezh keidennek a vez desket, ur c’hronolekt etre, ur standard bennak a zo boutin d’an holl, kentoc’h eget badumek unan pe unan all. Ma soñj d’an dud ez eus a-walc’h a vrezhonegerien da zerc’hel bev kement parlant lec’hel… Traoù brav a zo e-pep-lec’h, troioù lavar, troiennoù, un displegadur dibar marteze, sur, met traoù a zo bet en o raok, ha traoù a ranko dont d’o lerc’h.\nHa ya, gouzout a ran n’eo ket ar brezhoneg ur yezh evel ar re all, un troc’h a zo bet, ur c’holl spontus, ha gant ar re gozh emañ chomet traoù n’int ket bet treuzkaset. Met an distagadur, ar pouez-mouezh, tudoù ! Selaouit eus galleg ar bloavezhioù 50, daoust hag e-giz-se e komzer c’hoazh ? Piv ac’hanoc’h a ruilh an r-où e galleg ? Pa glevan ur brezhoneger yaouank o treveziñ (fall !) pouez-mouezh unan kozh em ro c’hoant d’e vazhata. Rak ret anzav eo anat peurliesañ n’eo nemet ur peuztreveziñ a vez graet, gant fazioù pouez-mouezh spontus ouzhpenn-se, seul euzhusoc’h ma’z eo teir gwech kreñvoc’h ganto eget gant darn vuiañ an dud…\nTu zo da studiañ ur yezh lec’hel, yezh ur c’hornad, un tiegezh, un hinienn, met he lakaat da C’hraal ? Da skeudenn beurvat ur yezh beurbadel, da virout digemm betek Deiz ar Varn ?\nKomzomp ur yezh vev, kentoc’h eget unan a fellfe da lod derc’hel en ur mirdi, er stad ma oa pa ‘z eo bet graet e vramm diwezhañ gant skrivagner-mañ skrivagner. Aze emañ an dañjer, kaout aon da gas an traoù war-raok e gwirionez. Tu a zo d’en em soñjal war penaos o c’has war-raok, penaos e c’hell ar yezh kemm, met arabat he derc’hel ‘mod-kozh kousto pe gousto war zigarez e vez komzet ‘giz-se gant ho mamm-gozh, alato !\nBrav, tad-kozh, met gant ar prevezioù e rin…\nEvezhiadennoù : 8 Comments »\nTagoù : Breizh, brezhoneg, dazont, komz, memoù, skritur, tud\nRannoù : Soñjoù\nN’eus ket bet kaoz kalz eus Charlie ganin amañ, ha ne soñj ket din em befe tra pe dra a dalvoudegezh da ouzhpennañ, e gwirionez. Mantret on bet gant ar pezh zo c’hoarvezhet, mantret e vefe tud sot pe bet trellet ha trellatet a-walc’h evit soñjal lazhañ tud war zigarez int bet feuket. Mantret on e vefe graet eus ur relijion un digarez da vezañ feuls. Sur on, e gwirionez, n’eo nemet un digarez. Lod tud a zo feuls, hag abeg a gavint, siwazh, da vezañ feuls. Mantret on bet ivez gant an tagoù e brezhoneg a zo bet skrivet war ur voskeen war-sevel ‘kostez Roazhon, o c’houlenn groñs hag e brezhoneg fall ra vefe kaset an arabed kuit a Vreizh. Mantrus, evel a lavaren. Daoust ha ken diaes se eo doujañ an eil d’egile pe d’eben ?\nD’am soñj en eus kement hini bet tro d’en em soñjal, ha da vezañ e kañv, ha n’em eus netra gwall fin da ouzhpennañ, siwazh.\nMet un dra memestra, “Je suis Charlie“. Ul lugan dreist a-walc’h, aes da implij, aes da lavar, da adimplij hag all. Berr hag efedus, n’eo ket souezh e gwirionez e vefe bet krouet gant un den arbennik war ar marketing (marc’hadiñ? da ziforc’hañ gant marc’hatañ ?). Koulskoude, n’eo ket bet ken aes-se d’ar brezhonegva ober e soñj war an droidigezh. En holl yezhoù a ya en-dro evel ar galleg -rener, verb, renadenn- eo aes a-walc’h treiñ al lugan : I am Charlie, Yo soy Charlie, Ich bin Charlie, Som Charlie ha me oar.\nMet e brezhoneg, neuze? A-bep seurt a zo bet graet : Me zo Charlie, Me eo Charlie, Charlie on, pe zoken Charlie zo ac’hanon… Daou dra a zo. Diouzh un tu, ober gant brezhoneg reizh (memestra…), diouzh an tu all, emichañs, klask doujañ d’ar c’hinnig orin, d’ar c’hraferezh. Ha d’am soñj, amañ, ne oa ket aes ober an daou, hep cheñch ar mennozh d’an nebeutañ.\nDesket e vo d’an neb a grogo gant ar brezhoneg emañ ouesk an ereadurezh anezhañ, hag e kaver gwelloc’h peurvuiañ lakaat ar c’heloù nevez e penn ar frazenn, pe ar pep pouezusañ. Hag evidon-me, ne oa ket “Je” ar pep pouezusañ e galleg. N’eo ket e vefen ME Charlie a zo pouezus, met ar fed e vefen CHARLIE. Charlie a zo da vezañ lakaet en a-raok, ket me ma-unan, a-hend all en em saver c’hoazh war un enebadur : Me zo Charlie, ha ket ar re all. Gellout a rafer gwelout Charlie evel un anv-gwan, ha peuliesañ e vefe lakaet kement se da gentañ. Daoust ha lavarout a rafed ‘Me zo bras’ pe ‘bras on’, d’en em zeskrivañ ? War-bouez ma ‘z oc’h o respont d’ar goulenn eeun ‘piv zo bras’ e seblant anat din lakaat an anv gwan er penn kentañ. Emaoc’h c’hwi o komz, daoust ha ezhom hoc’h eus d’en em lakaat en a-raok c’hoazh?\nMa, d’am soñj e oa Charlie da lakaat war wel. Evidon me, evel-just, rak gellout a reer kompren al lugan e meur a stêr, met e galleg, gant ar c’hoant pouezañ war Je e vefe bet lakaet C’est moi Charlie, pe Charlie, c’est moi, sur a-walc’h, ar pezh a zo troidigezh rik Me eo Charlie, am eus bet gwelet skritellet.\nGraet ‘m befe gant Charlie on, marteze, peogwir eo an eeunañ, ar bravañ, hag an tostañ hervezon eus ar stêr orin. Met dont a ra neuze kudenn ar c’hinnig. En holl yezhoù all emañ al lodenn rener/verb a-raok Charlie, evel ur rakskrid. E brezhoneg en em gavfe ar verb e unan. Kollet ivez an tri ger. Gwall zisheñvel. Gant Charlie on-me hor befe adkavet an tri ger, daoust d’an urzh bezañ eilpennet… Bez on Charlie, marteze, a vefe bet ar gwellañ. N’eo ket ar stumm anatañ e brezhoneg, met d’an nebeutañ e pouez war ar bezañ, ha ket an hinienn, ha derc’hel a ra d’an urzh orin, d’ar garta c’hrafek ma fell deoc’h.\nBez on Charlie, neuze, ha bez omp holl, emichañs. Bezomp holl, a hetan (soutil, neketa?).\nEn diwezh, ne cheñch netra, sklaer eo bet ar mennozh emichañs, met ur wech c’hoazh, n’eus tamm tu ebet d’ar vrezhonegerien da vezañ a-du war implij o yezh. Ar pezh a zo mat, dre ma chom bev dre an implij, hag e vez tud o klask ober ganti; ar pezh a zo fall, dre ma ne oar ket an holl re vat penaos ober ganti e gwirionez. Soñj a zegas din eus istor ‘Nukleel nann trugarez‘ un nebeut bloavezhioù zo, a zo bet reizhet da ‘Nukleel n’am bo ket‘ da c’houde…\nTagoù : brezhoneg, Charlie, preder, Yezhadur\nRannoù : Soñjoù, Yezhadur\nEmgleo Breiz annonce la création d’un point .bz\nHahaha, c’hoarzhet ‘m eus, anzav a ran.\nFent eo, evel-just, doare Le Gorafi pe The Onion, met a-wechoù en em lâran e vefe lod prest da vont ken pell evit difenn ur skritur aet da gozh pell ‘zo bremañ…\nKement hag ober ec’h adkasin da soñj d’an dud eo gwelloc’h ober gant ar berradur bzhg evit brezhoneg, kentoc’h eget bzg, grafemennoù disheñvel eo z ha zh gant gwir abeg… #bzhg\nBrest – Branle-bas de combat dans le monde très fermé des géants de l’édition en langue bretonne. Après la sortie éclatante du comics « Paotr Louarn » par Keit Vimp Bev, c’est au tour d’Emgleo Breiz de sortir l’artillerie lourde en officialisant la création d’un point .bz pour son site Internet. Une annonce qui a totalement pris les acteurs du monde de l’édition par surprise, tout comme les lecteurs. Reportage.\nAlors que tout le monde avait les yeux rivés sur le comics « Paotr Louarn » édité par Keit Vimp Bev, c’est Emgleo Breiz qui a créé la surprise en annonçant la création d’un point .bz. La maison d’édition, jugé en perte de vitesse depuis plusieurs années, démontre une vitalité et une énergie qu’on ne lui connaissait plus. « Ils ont pris tout le monde par surprise, c’est un beau coup de poker » commente le directeur des éditions Keit Vimp Bev.\nTagoù : brezhoneg, fent, Liammoù\nRannoù : Traoù all\nMarteze eo disheñvel ar bloavezhioù 2000 eus ar pezh a veze ijiniet pell ‘zo, ha dipitus sur a-walc’h war dachennoù zo (oc’h adsellout ouzh Blade Runner e oa an deiz all, e 2016 emañ sañset c’hoarvezout !), met war traoù all emeur en ur bed faltazius a-walc’h memestra, a zo deuet buan da cheñch, em lâren an deiz all.\nO kuitaat ma labour e oan, da vont d’an ti-gar. Ne oa bilhed-tren ebet ganin c’hoazh, setu me neuze da brenañ unan gant arload an SNCF war ma foellgomz, ha gwiriañ kement hag ober ma oa dale gant an tren. Da Roazhon edon o vont, hag e-kerzh ar veaj e lennen ar c’heleier war lec’hienn Libé pa resevis ur postel mallus. Goude bezañ gwiriekaet un dra diwar ur fichennaoueg pellgarget em dropbox e respontis ken aes ha tra. Un endervezh karget a bellgomziñ e oa, war a seblant, peogwir e voen galvet diwezhatoc’h, ha me da respont (en trepas), pa ‘z ae an tren da 130 d’an eur, kudenn ebet.\nMa, nebeut a-raok erruout e Roazhon e oa diwezhat a-walc’h dija, ha naon em boa, evit lavar gwir (tremen 9e e oa), ha me da soñjal neuze e c’hellfen gourc’hemenn boued, dre ma n’em boa mui netra er gêr. Bip-bip-boup, Ur sell war arload ar STAR da c’houzout tro pet eur e oa ur bus en ti-gar ha pegoulz e vefen er gêr, un dro war hini an ti-bank da c’houzout ma oan bet gopret, un dro all war lec’hienn un ti-pizza nepell diouzh ma ranndi, ha graet an taol, gourc’hemennet ar pizza, paet en tren hag all, a vefe prest rik-rak pa dremenfen e-biou d’ar stal. Laouen da vezañ sur da zebriñ e c’hellis distreiñ d’ur c’hoari bennak da abuziñ ma amzer, hep soñjal ur mare pegen digredus e oa gellout bezañ kelaouet, kehentiñ dre skrid, dre vouezh, dre skeuden ha me oar, klask kement tra, paeañ didrabas, pep-tra diwar un draig bihan a-walc’h da zerc’hel em dorn.\nAn dazont, a lâran deoc’h, futura 3000.\nWar an tu all, evel-just, n’em eus bet da gomz gant den ebet evit ober darn vuiañ an traoù-se, ha tristik eo emichañ e vefe nebeutoc’h a zarempredoù etre an dud war ar pemdez, daoust ma vefe tu da lavar ivez eo ken aes ha biskoazh kehentiñ (betek regehentiñ a-wechoù sur ‘walc’h) : dec’h e oan o komz gant mignoned din er Stadoù Unanet hag e Breizh-Veur, dre bellgomz, digoust, dre ma oa dre internet. Piv en defe kredet e vefe ken aes ken buan ?\nPa welan neuze ar pezh a zo o tont, an Occulus Rift pe HoloLens Microsoft da skouer, e em c’houlennan penaos e vo ar bed a-benn 10 vloaz, 20 vloaz… Ha pegen faltazius e c’hello seblantout. D’am soñj e vo kalzik traoù o cheñch c’hoazh… Gant ma vo war an tu mat !\nHag ur gerig memestra evit ar brezhoneg, ret e vo d’ar yezh adpakout an dale spontus a zo ganti war an teknologiezhioù nevez-se. P’o deus an dud da zibab etre un doare buan hag aes hag unan hiroc’h e raint hini an aesañ kinnig, peuliesañ. Evit skrivañ un sms, da skouer, eo kalz aesoc’h ober gant un douchennaoueg a zivino ho kerioù (hag o reizho) kentoc’h eget skrivañ lizherenn dre lizherenn evel m’eo ret ober c’hoazh e brezhoneg (daoust ma vefe aesoc’h gant an arload c’hwerty, da skouer). Keit ma ne vo ket seurt traoù e brezhoneg (a zo anezho e yezhoù bihan all!) e vo aesoc’h mont e galleg evit ur bern tud, siwazh. N’eo ket aes broudañ an dud d’ober re a strivoù war ar pemdez…\nEvezhiadennoù : 1 Comment »\nTagoù : brezhoneg, dazont, pellgomz, poellogomz, skiant-faltazi, tud\nE kreizenn-genwerzh Atlantis e Naoned e oan dec’h da greisteiz pa’z eo tavet pep-tra ha pep hini. Ur vunutenn en enor d’ar re varv, d’ar re zrouklazhet. E kalonenn ur bed a gorvoiñ hag a gevala e chom o zammig koustiañs gant an dud memestra. Ha nerzh, nerzh a zo en ec’hon, en difiñv, hag en unvaniezh. N’on ket gall, ha n’eo ket ma bro, met an holl ac’hanomp a vez taget pa vez taget ur frankiz ken diazez hag hini ezteurel e soñj, hini ar fent ivez, ar frankiz da c’hellout tabutal ar soñjoù, hag ar feiz kement-all.\nNa pegen gwan e ranker bezañ evit kaout da lazhañ tud pa vezer bet feuket. Na pegen gwan a spered hag a feiz an dud-se.\nKalon a hetan d’ar wir vuzulmiz, eta, a ranko gouzañv c’hoazh evit oberoù sodien douellet a gasoni. Gant ma chomo ar gasoni gant ar re drellatet hepken, pa vezo ken aes da strolladoù zo ober o mad eus un torfed ken euzhus da sevel lod a-enep lod all…\nPebezh bro… Pebezh amzer…\n“tud, tud, tud,\nTad an dud, ho pet truez ouzhomp”\na lavare Gwernig…\nTagoù : amzer, Charlie, dazont, koll, tud\nRannoù : Soñjoù, Traoù all\nKalon d’ar re a zo o labourat hiziv ! Gwall c’houllo e oa an tren mintin-mañ, me ‘lâr deoc’h… Hag evit ar wezh kentañ em c’horn bro e oa an derez-gwrez dindan zero. Erru ar goañv marteze… Tommheoligoù a zo el liorzh koulskoude, ha bleunioù leun ar rodo (pe ar brug-roz, pe’a)… Ur wespedenn a zo deuet d’am gwelet em c’hambr an deiz all zoken. Gwesped e fin miz Kerzu, kentañ klevet.\nSpi ‘m eus neuze emañ prest ho pikini-nedeleg ganeoc’h, da vont da gouronkañ dindan an heol kraz (evel o deus graet lod, am eus gwelet en Telebramm mintin-mañ ivez). Deuet e oa an douristed hag ar c’hallaoued dre-vras betek Breizh da gaout o lod a vitamin D an hañv tremen, gwir eo. Ha me, paour-kaezh inosant, a oa aet da Strasbourg, soñj ganin mervel gant an tommder, mouget gant an aer sec’h. Netra ‘bet ! 15 derez, avel ha glav, e miz Eost. Ah bah brav ! Bretzeloù ha bier a oa, dre chañs, met memestra…\nA-hed ar bloaz e klever komz eus cheñch an hin hag all, hag an amzer n’eo ket an hin, gwir eo, met gwelout a reer e cheñch an traoù abaoe un nebeud bloavezhioù memestra, a soñj din… Hag evel bep bloaz koulskoude e vez pennfollet an dud hag ar Stad pa vez erc’h e bro Savoie… Non ket evit kompren penaos n’int ket boaz, e gwirionez. Erc’h er menezioù n’eo ket nevez-nevez, hag ez eo ? N’eo ket bloavezh an erc’h du c’hoazh, koulskoude…\nMa, treiñ a raio ar bed, ganeomp pe get. N’eo ket ar blanedenn a zo ret saveteiñ, met ni hon-unan, kentoc’h…\nTagoù : goañv, heol, labour, tud\nOpala, ya, e-biou e ya an amzer ken e ya. Spi ‘m eus emañ prest pep-tra ganeoc’h evit an Nedeleg hag emañ don ho loeroù war gostez ar siminal (ma ‘z eus unan ganeoc’h), kinklet ar saprenn, savet roll ar meuzioù evit ar fiskoanioù, hag all, hag all… Daoust ha fur oc’h bet? Kollet 5 kilo ganeoc’h d’o adtapout kerkent ha deuet mare ar friko ?\nA-feur ma tremen ar bloavezhioù e cheñch ivez an doare ma weler Nedeleg… Soñj hoc’h eus eus ho pugaleaj ? Bezañ bugel… Pa vezed o c’hortoz, digousk, ma teufe ar mintin, pa greded c’hoazh e oa eus an Tad-Nedeleg (sapre kevalaour brein a zegas profoù bravoc’h d’ar vugale binvidikañ ! 😉 ), pa oa kement a stered en ho taoulagad hag a fulennoù en asked ar bouloù hag ar garlantez war ar wezenn en ur zizoloiñ ar pakadoù paket aketus, ur seizenn warno marteze, paper liesliv sur ‘walc’h, hag hunvreoù enno. Ne rae forzh na pegen brav e vefent, e gwirionez (daoust ma veze seul welloc’h ma veze bras ar voest !), diroget e vefe ar paper krenn-ha-krak, ha goloet leur ar sal a-raok pell tra ma veze c’hoarzhadeg.\nTri a vugale e oamp er gêr, ha ret e veze gortoz ma vefemp holl savet kent lammat ha tagañ ar paper gant daouarnoù leun a spi hag a c’hoant. Ma, ne oa ket gwall hir da c’hortoz peurliesañ, piv a chom kousket mintin an Nedeleg ? Soñj am eus koulskoude bezañ bet da skeiñ (pe da c’hoari an taboulin e gwirionez, ACDC-style) war zor ma breur, pounner e gousk a-wezhioù, bloavezhioù ‘zo !\nHa bremañ neuze emañ disheñvel an traoù. Plijusoc’h eo din emichañs prientiñ fiskoan (hag e zebriñ, evel-just), tremen amzer ouzh taol, marvailhat ha c’hoarzhin -‘tis the season to be jolly- eget goulenn traoù. Sevel e-kreiz an noz da lakaat pakadoù dindan ar wezenn ivez, pep hini d’e dro sur a-walc’h ! Met n’eo ket evit ar profoù ken, e gwirionez. Un digarez d’ober unan, marteze, met n’eo ket kalon an afer, evel ma c’helle bezañ em spered bugel (nag emgar, haha !). Gouel ar vugale eo Nedeleg a-raok kement tra all, emichañs, hag anat neuze e cheñch an traoù ken-ha-ken pa ne vez bugel ebet ken er gêr, met feizh! kinklet e vo an ti memestra, ha sonn emañ ar wezenn e korn an diri ! Hengoun… Gouel ar familh e teu da vezañ, el ledanañ stêr. Darn vuiañ an dud a vez er gêr evit an Nedeleg, pa vezont gant mignoned evit ar bloaz nevez a-wechoù kentoc’h…\nSpi ‘m eus neuze ez oc’h laouen holl, forzh pe dra a rafec’h evit ho Nedeleg-c’hwi. Gant ar vakañsoù o tostaat em bo muioc’h a amzer da skrivañ, sur mat, pa ‘z on bet o redek a-hed ar sizhun-mañ (teuzet eo plastik ma c’hartenn-vank, ‘m eus aon, pe war nes en ober emañ 😥 ), hag e vin tapet c’hoazh en dibenn-sizhun.\nAh, sell ‘ta, keit ha m’emaon gant Nedeleg, n’ouzen ket e oa Kenavo bloaz kozh milliget, falalalala… (pe “Deck the hall with boughs of holly…” e saozneg) ur ganouenn a Gembre e gwirionez, “Nos Galan” (Noz Galanna, pe’a !). Setu un doare amañ, daoust ma ne vefe ket ultra-entanus, hehe :\nTagoù : argl, debriñ, falalalala, nedeleg, profoù, sonerezh, tud\nSell ‘ta, ma ‘z oc’h skuizh ouzh ma lenn e c’hellit ma selaou bemañ o kontañ kaoz ha koñerioù gant Erell Beloni a France Bleu Breizh Izel. Un doare plijus eo da atersiñ an dud, e gwirionez, mont d’ober un dro ; aes e teu ar gaoz. Ha kaoz a zo eus ar blog, just a-walc’h, hag evit-se ‘michañs ez on distroet da skrivañ amañ. Salud deoc’h neuze ma ‘z oc’h deuet da welet goude bezañ ma c’hlevet, c’hac’ha!\nN’on ket sur e vefe gwall zedennus, hañ, met n’hell ket bezañ gwasoc’h eget ma zammig buhez amañ, forzh penaos ! Klikidi-klikit amañ dindan :\nTagoù : argl, blog, dazont, komz, skingomz, tud\nA-wechoù (alies?) n’on ket gwall fin. Edon e Landerne mintin-mañ a-raok kregiñ da labourat, ha me da soñjal : “Perak n’afen ket da glask un nebeud profoù Nedeleg, kement hag ober?”. Peurliesañ e vezont kavet ganint d’ar poent diwezhañ-tout, evel ma tere, e-mesk ar c’hantadoù a bennoù-skañv all. Met ket ar bloaz-mañ ! Setu me neuze o sellet eus al levrioù e gwerenn-dal meur a levrdi, war glask levrioù e saozneg. Ha me gwelet ur pegsun ‘english’ war zor Levrdi ar Geoded (Librairie de la Cité, 9 straed ar Feunteun Wenn e Landerne), ha mont tre neuze, ma sac’h ganin war ma c’hein ha boest ma binoù-bras em dorn. Diouzhtu-dak he gwel pec’henn ar stal, ha da lavar din penaos e sone gant ar vombard ur mare a oa, hag o welet pegsun Bagad Kemper warni, da c’houlenn ma sonen eno hag all, ha dreist-holl, penaos e oan aze, e Landerne? Me neuze da lavar dezhañ emaon o labourat evit Diwan eno… Hag-eñ da vont e brezhoneg ganin diouzhtu !\nEh ya, evel-just, rak ar pegsun ‘english’ am boa gwelet war an nor a oa unan Ya d’ar brezhoneg, dreist-holl ! Gant ar saozneg meneget da drede yezh. Ha me, holl gant ma afer, n’em boa ket soñjet zoken, re voaz ma ‘z on d’ur bed hollc’halleger peurvuiañ, e c’hellfe mestr ar stal komz brezhoneg. Tssss…\nMa, levrioù e saozneg ne oa ket, met kavet em eus lod all, ha gallet ‘m eus kaout ur pennad kaoz plijus e-keit ma vezent paket din. Kement-se a-raok mont da labourat, e brezhoneg c’hoazh. Brav ar vuhez a-wechoù, memestra !\nTagoù : barzhoneg, Breizh, dazont\nHa te, en tu all d’ar mor,\nEz pleuñv, brug ha lanneg aour ;\nHa te, en tu all d’an nor\nDidrouz, pinvidik ha paour,\nPinvik a gement zo bet,\nMet paour pa n’out mui nemet\nAdsked c’hoantoù disoñjet,\nDamskleur ur bed aet da get\nTír na nÓg, ma yaouankiz,\nTir dir annev an amzer ;\nTir tredeog d’am frankiz,\nTir glann c’hoazh a zizesper\nTir tan, pa vezez garv,\nTour-tan, pa vezen kollet,\nDir ha tan, kadoù marv :\nMann ne van en ec’honded\nNemet koun, mojenn un hent,\nMiled all er milendall,\nMorgezeg hag erevent :\nRouaned kozh a wezhall ;\nUn hent all dre an teñval\nDavet al lann alaouret,\nDreist d’ar mor ha dreist d’ar Fall\nDa heul hor c’hozh harozed ;\nPiv a oa ouzh ma gervel ?\nEc’honder en ec’honded,\nUr c’hogito o sevel\nGoulennoù heñvel bepred\nPe te en tu all d’ar mor,\nEr bed all a fellfe din\nGwelet c’hoazh dre doull an nor ;\nA-raok ma vo digor din ;\nA-raok ma teuio ar fin\nTagoù : barzhoneg, beaj, brezhoneg, dazont, distro, tud\nTro-dro d’an treiñ ha d’e droiennoù\nUn draig hepken, evit ar re a implij WP e brezhoneg : daoust ha gellout a rit lavar din e pelec’h e chom traoù hewel a-walc’h da dreiñ, pe fazioù euzhus ho peus merzet ? An deiziadoù a zo ur gudenn, gouzout a ran ; emaon o klask un diskoulm. Ar portugaleg a zo unan all (trugarez d’ar C’heekezig da vezañ aet d’ar foromoù da c’houlenn hiroc’h)\nUr 1200 bomm bennak a zo bet troet ganin abaoe ma ‘z on krog ‘barzh a-nevez, met diwar an 11639 (!) a chom e vefe kerkoulz din treiñ ar pep mallusañ da gentañ… Un dra memestra, traoù zo ne vint ket troet peogwir ez int liammet ouzh an tem, ha lod temoù n’eus ket tu o zreiñ. Amañ emañ listennad ar re a zo posubl din (ha deoc’h !) treiñ : http://translate.wordpress.com/projects/wpcom/themes . Ma n’emañ ket hoc’h hini e-barzh, tough luck… (ha ma hini n’emañ ket, haha !)\nSetu setu, lavarit din ! Spi ‘m eus e vo WordPress un dave evit ar sevel blogoù e brezhoneg, ha laouen on o welet ez eus muioc’h-mui a dud hag a skolioù oc’h ober ganti.\nTagoù : argl, brezhoneg, dazont, treiñ, tud, wordpress\nA-wechoù e vez mat ober un troc’h. Ha paotr an troc’hoù ez on emichañs, pa n’on bet amañ nemet a frapadoù e-pad re bell. Abegoù a zo, emichañs, hag abegoù fall int holl. Ur blijadur eo bet skrivañ amañ a-viskoazh, daoust ma vefe cheñchet ma doare tamm ha tamm, eus pennadoù hepken ‘pad ur mare da varzhoniezh betek re, ha kement a ec’hon da vareoù zo mar kleven ma c’heuz o tasseniñ.\nHa koulskoude ez on laouen, en ur mod, o vezañ bet ken pell da zistreiñ. Nevez e seblant pep-tra bezañ en-dro. C’hoant ha youl a zo, pell ar randon, ha n’eo ket diaes din bezañ mall warnon skrivañ un dra bennak. N’hellan ket bezañ ken reoliek hag ur mare zo bet, marteze, ha n’hellan ket lavar e vezo skrivet ganin bemdez-Doue (daoust ma klaskin a-walc’h en ober), met n’eus forzh, ha pa vefe c’hwitet un devezh amañ hag aze ganin e ouio an dud ez eus traoù nevez amañ ingal, ha spi ‘m eus e tistrooc’h d’am lenn (marketing 101, ar reoliekañ an traoù ar gwellañ 😉 ). Ur mare zo bet e veze tud bemdez amañ (daoust ma n’eus ket kalz ac’hanoc’h oc’h ober evezhiadennoù, haha !).\nGouzout a ran ervat n’eo ket danvez ma buhez un dedenn d’an holl, hogen spi ‘m eus n’eo ket re zisplijus ma lenn, e gwirionez. Ul lienn werc’h eo ar blog-mañ evidon, din da glask kement koñeri warni. Emgar eo emichañs soñjal e vefe dedennet an dud gant ar pezh a skrivin, pa n’eus tem pe dodenn hollek resis ebet d’am rambreadennoù. Geekadennoù, soñjoù, un nebeud skridoù ha keleier, netra gwall entanus ! Ha koulskoude e vezan frealzet o welet tud o tremen. Evit embregiñ ma spered ha ma skrivañ dre vras eo ivez, klask bezañ an aesañ posubl da lenn. Ul labour war ar stil hag ar yezh eo ivez, pa gavan ken diaes gwelet skridoù zo ken kamm a-wechoù e-kerzh ma c’hantreadennoù war an Etrerouedad. N’eo ket da lavar ez on un dave, pell alese, met piv a skrivo ur brezhoneg evit hon amzer ma n’eo ket ni ?\nDibaboù fall ha fazioù am eus bet graet em buhez, ha kollet amzer ha mignoned ganin. Tamm-ha-tamm, spi ‘m eus, e c’hellin adkavout un darn anezho, ma n’eo ket an holl. An amzer gollet n’adkaver ket, siwazh, met n’eus buhez ebet digammdro. Pep hini e si, neb n’en eus daou en eus tri, emezo, neketa ?\nUr mare ‘zo em boa kemeret perzh en ur genstrivadeg bannoù-treset e brezhoneg… Ne oa ket kalz tud o kemer perzh neuze em eus gounezet, haha ! Met spi ‘m eus e vo lod ac’hanoc’h o kemer perzh ar bloaz a-zeu ! N’eus nemet ur bajennad da ober…\nKlikidi-klikit evit brasaat, evel-just !\nGant ur bajennad n’eo ket aes kontañ un istor luziet, neuze e oa an aesañ din mont gant ur gag. Erevent, elfed, orked, moliac’h dre vras, traoù zo ne cheñchont ket !\nEvezhiadennoù : 6 Comments »\nTagoù : bandenn-dreset, bd, moliac'h, skiant-faltazi, Tresañ\nDerc’hel da vont…\nAh, un amzer a oa m’am boa amzer, just a-walc’h, ha n’edon ket o redek a-gleiz hag a-zehou evel ma ran bremañ, pe ket kement, d’an nebeutañ. Ma vezen en ul lec’h war ar sizhun, hag ma chomen eno pell a-walc’h da vezañ em aes. Ma, n’eo ket klemm a ran (hepken), mat eo kaout labour ha plijus e chom beajiñ memestra (ma, e Breizh hepken, hañ, n’on ket ken pinvidik/chañsus), ha bep sizhun e vezan en tren etre 10 ha 15 eurvezh. Gellout a ran kadarnaat brud fall an SNCF war an dale, haha ! Keit ma ‘z on yaouank c’hoazh… En tren e c’heller labourat, lenn, kousket zoken, luskellet gant boubou an hent-houarn ha lusk ar c’hrenadennoù. Kemper Landerne, Landerne-Roazhon, Roazhon Kemper… Setu an tric’horn diaoulek ! Ma, diaoulek n’eo ket, hogen diaes eo a-wechoù gouzout pelec’h emañ tra-mañ tra, e peseurt hini eus ho tiez pe ho ranndiez emañ chomet an dra ho peus ezhomm anezhañ diouzhtu-dak ! Pe evel ur maligorn e rankfen bezañ marteze, holl ma feadra war ma c’hein bepred. Diaes a-wechoù rankout sevel abred, bezañ en ti-gar da 6e vintin evit bezañ d’an eur ur wech treuzet Breizh war un tu pe un tu all.\nMontroulez diwar ar pont bras\nRak ouzhpenn ar cheñch lec’h emañ ivez ar cheñch bed, hanter ar sizhun er gêr vras, e Roazhon, em ranndi, un hanter all e ti ma zud pe e Landerne, n’eo ket ar memestra evel-just. Ha bedoù disheñvel em fenn ivez, al labour melestradurel hag hini an dezenn n’o deus ket kalz tra da welet (met gellout a ran lakaat un teuliad Word e stumm deoc’h digudenn, c’hac’ha !), ha kentelioù a roan ivez, ur bed all c’hoazh. Se a sonerezh, e Roazhon koulz hag e Kemper, ha mignoned a-bep lec’h ivez. Nag a draoù e gwirionez d’am derc’hel da vont. Ha c’hwi ouzh ma lenn, forzh pelec’h e vefec’h ! Ha war an hent, pe zouar, ter-du pe houarn e vefe, e kaver traoù da welet bepred, traoù brav, ur sav pe ur c’huzh-heol, un asked war ar sterioù, ur porzh dindan an heol, pe c’hoazh un draonienn zianav d’an holl.\nLanderne, diwar du mat ar ster 😀\nEn tren e plij din lezel an ijin da vont, a-dizh, buanoc’h eget an TTB emichañs. Eno, evel ma ra da lod er strinkadenn, e teu soñjoù din, eno em eus bet skrivet barzhonegoù hag istorioù, em eus bet savet sonerezh, em eus lennet par ma c’hellen hag em eus kejet gant tud, ivez, a-wechoù. N’eus netra par d’un tren sac’het e-kreiz an noz, etre Kerneblec’h ha Plougollet, evit lakaat an dud da gomz kenetrezo. Profet e vo boued deoc’h gant ar sneuf-neu-neu ma chom re bell an tren difiñv da eur ar pred, na jentil int, neketa ? 🙂 An dieasañ, memestra, a zo n’eus ket amzer da chom. Bezañ dilec’hiet bepred, daosut ma vefe mont a lec’h anavezet da lec’h anavezet, a zo diaes din a-wechoù. N’em eus ket amzer da vezañ sioul en ul lec’h, da gaout ul lusk, ma ‘z an luit d’unan all, d’ul lusk all. Ah, na pegen aes a-wechoù, pegen frealzus un implij-amzer klok, digemm. Ha pegen plijus, war an tu all, ober traoù disheñvel bemdez, bezañ pell eus ar boaz, deus ur bemdez diliv a vefe borrodus re vuan. Un deiz a vo, ha buanoc’h e teuio marteze eget na soñj din, ma ‘m bo keuz d’ar mareoù-se en tren, ma c’hellen beajiñ em fenn a soñj da soñj tra ma veaje ma c’horf a ved da ved, da c’hortoz e klaskin ober ma mad eus an amzer-se am eus evidon c’hoazh.\nTi-gar Sant-Brieg, mintin abred\nTagoù : beajiñ, luc'hskeudennoù, Roazhon, skuizh, tren, tud\nBoh, n’eo ket nevez-nevez, met n’em boa ket e lakaet amañ. Warhammer goud Star Wars, n’eo ket Soubenn ar Geek amañ met Soubenn an Nerd marteze 😉\nYa, ur fanboy Ultramarine divezh on, hahaha, met ar pezh a zo plijus gant bed Warhammer 40,000 dre vras a zo eo digor pep-tra eno. Forzh peseurt istor pe dudenn a fellfe deoc’h kontañ pe grouiñ a c’hellit ober. Ur stergoumoulenn a-bezh a zo da zizoloiñ, milionoù, miliardoù a vedoù ha degadoù a ouennoù a-bep-seurt. Ar Space-Marined (sic) evel an hini amañ-dindan a zo aozet dre Chabistroù mil soudard, ha gellout a ra pep hini ijinañ e strollad mar fell dezhañ (pe chom gant unan bet krouet dija, evel-just). Betek-hen em boa dibabet chom gant ar re vrudetañ (na pegen dibar, haha !), hogen nevez zo ez on kroget da sevel lod nevez, d’o livañ ha da ijinañ o istor. Ur wezh all e vo kaoz diwar o fenn marteze, met evel a lavaren dec’h eo plijus a-wezhoù en em goll en ur bed faltazius…\n(Da geñveriañ gant an dresadenn-mañ marteze, haha. Mont a raer war-raok e doug daou vloaz, emichañs.)\nPlanedennoù home-made !\ng.s. n’en deus netra da welet : 850 string a zo bet troet ganin hiziv, ha kadarnaet un 230 bennak ouzhpenn. Spi ‘m eus e teuio ar cheñchamantoù war-wel buan.\nEvezhiadennoù : 4 Comments »\nTagoù : skiant-faltazi, Space Marine, Tresañ, ultramarine, warhammer\nMotherfouzhing Star Wars !\nGwelet ho peus an trailer evit ar Star Wars nevez ? Ar seizhvet hini ? Ma n’hoc’h eus ket, kit d’en ober diouzhtu ! Gant un nebeud eilennoù (88, ez ofisiel) e vo disoñjet al lodennoù I, II, ha III ganeoc’h, ha ne voc’h ket evit gortoz miz Kerzu ar bloaz a-zeu (ya, ur bloavezh a-bezh da c’hortoz !). Dreist eo pep-tra, an aergelc’h, an neuz (kozh hag implijet), an distro d’al lunelloù ha d’an traoù savet evit gwir kentoc’h eget dre uzhiataer hepken, sonerezh Williams evel-just (sonerezh nevez, ouzhpenn-se), ar Falc’hun Millenium, an X-Wingoù nevez… Pep. Tra. Hag ar sabrenn-lazer never ivez, na! (bez e oa diouzh seurt sabrennoù er bannoù-treset dija, heh, n’eo ket dav tufañ war JJ, alato). D’am soñj e vo mat. Ya, ret eo d’ar film bezañ mat… Me ho ped… Aaaaaah ! N’hellin ket gortoz !\nD’am soñj n’hellan ket lavar pegen entanet on ken mat ha gant ur gif (tumblr, setu-me !), ha n’em eus ket kavet ken sklaer ha gwir hag hemañ-dindan :\nOh ya, oh ya, Star Wars ! Lod ac’hanoc’h o do soñj eus se marteze e plij SW din forzh penaos ha forzh pegement :\nBloavezhioù war-lec’h ha ma lakaat a ra da c’hoarzhin c’hoazh (ya, n’eus ket ezhomm a galz tra).\nLaouen on o welet e tistro ar skiant-faltazi hag ar space-opera diouzh ar c’hiz mui pe vui. Goude Edge of Tomorrow, Oblivion, pe c’hoazh Gravity emañ deuet Guardians of the Galaxy (a zo ur space-opera ma ‘z eus unan), a zo ennañ ur RAKOUN A GOMZ, memestra ! Rocket Racoooooooon !\nHa gros eo war ar marc’had 😉\nInterstellar da c’houde, war an tu skiantel kalz muioc’h daout ma chomfe un istor dizoloiñ ha ergerzhiñ e gwirionez. Sot on bet gant an dibaboù graet gant Nolan a-fed neuz, ar pouezelloù-gouloù mod-kozh, ar skrammoù ulliv, ar robotoù karrez penn da benn, hag all. 2001-ek penn-da-benn, ur bamm. Hag an egor, evel-just.\nDeoc’h da gaout soñj memestra, ne oa ket vil-put GotG kennebeut, daoust ma oa war an tu faltaziek kentoc’h eget an tu skiantel, evel ma tere d’ur Space-O (oh ya, babeh~, kalz re diouzh ar c’hiz on me ivez) :\nEvit filmoù a-seurt-se e talvez ar boan c’hoazh mont d’ar sinema, d’o gwelet war ur skramm bras. Fentigelloù ur film farsus a vo ken farsus all war skramm vihan ur skinwel pe un urzhiataer, met pe Avatar, pe C’hravity, pe Interstellar e vefe, ne c’hell bezañ ken saourus d’ho taoulagad nemet pa vezont peurveuzet er skeudenn (ha c’hoazh, n’on ket bet o welet Interstellar en un Imax…). Un abadenn eo, hag arabat disoñjal pegen dreist e c’hell ar sonerezh bezañ ivez e seurt filmoù (ah, Zimmer…).\nYa, bugel on chomet sur ‘walc’h, bammet gant bedoù arall, dudiet gant euzhviled hag harozed, oc’h hunvreal eus an egor c’hoazh, hag eus marvailhoù da zizoloiñ. Ha ne ran van, keit ha ma vo krouet traoù brav ha dizoloet ivez pegen brav e c’hell ar wirionez bezañ e vin laouen o vezañ bammet ha bugel ur wezh c’hoazh.\nAr paour-kaezh kaouenn a zo dall, ha kement a stered en he daoulagad koulskoude…\nHag evit echuiñ, koulz war ar skiant-faltazi ha war marvailhoù ar gweledvaoù-egor, setu Wanderers, un tamm berrfilm brav-eston a ra tro an Etrerouedad er mare-mañ. Mouezh Carl Sagan a glevoc’h enni (diwar Pale Blue Dot, a zo ret deoc’h sellet outañ ma ‘z oc’h dedennet gant an egor pe ar skiant dre vras un disterañ), ken plijus bepred, hogen ar skeudenoù eo a zo ar bammusañ. Da welet en HD ha leun ho skramm, evel-just.\nEvezhiadennoù : 3 Comments »\nTagoù : egor, filmoù, gif, marvailhoù, sinema, skiant-faltazi, star wars, video\nUr wezh ouzhpenn emañ aet an amzer e-biou, e-biou din ha da galz traoù. Traoù a zo cheñchet diaboe, ha traoù all a zo chomet digemm, met en ur gomz gant ur vignonez (emichañs?) bremaik em eus bet tro da brometiñ e skrivfen amañ en dro. Kaer ‘m eus lavar n’em eus ket amzer, n’eus abeg ebet e gwirionez da chom hep lakaat pemp munutenn a-gostez evit skrivañ un draig amañ bemdez evel a raen ur mare zo. Pe pell zo. Re bell zo. Ma ! Ur wezh ouzhpenn, plantomp e-barzh, deomp dezhi, bec’h dezhi, ha kement tro-lavar pe lavarenn a vefe.\nSpi ‘m eus emañ mat ar bed hag an traoù ganeoc’h !\nTagoù : amzer, argl, blog, dazont, distro, poent e oa\n« Notennoù a-raok\nC’hwevrer 2015 (3)\nGenver 2015 (5)\nKerzu 2014 (10)\nDu 2014 (2)\nHere 2013 (2)\nGwengolo 2013 (1)\nGenver 2013 (1)\nEbrel 2012 (2)\nMeurzh 2012 (2)\nC’hwevrer 2012 (5)\nGenver 2012 (1)\nKerzu 2011 (9)\nDu 2011 (2)\nHere 2011 (10)\nEbrel 2011 (6)\nMeurzh 2011 (1)\nC’hwevrer 2011 (6)\nGenver 2011 (2)\nKerzu 2010 (4)\nDu 2010 (10)\nHere 2010 (14)\nGwengolo 2010 (9)\nEost 2010 (2)\nGouere 2010 (25)\nEven 2010 (30)\nMae 2010 (31)\nEbrel 2010 (37)\nMeurzh 2010 (36)\nC’hwevrer 2010 (19)\nA ! Lenn\nBed divyezhek Stefan\nDaktu – keleier e bzhg\nMoran war Sterdeiñ\nYann war Sterdeiñ\nMoran war (B)hegasus…\ngeekezig war (B)hegasus…\ngeekezig war Poellgomzioù\namzer argl bagad barzhoneg beaj beajiñ blog boued Breizh brezhoneg c'hoari c'hoari-video clumsy danevell dazont debriñ deskiñ distro E3 egor etrerouedad falc'huneg filmoù galleg galway hiraezh internet istor iwerzhon iwerzhoneg kanaouennoù karantez keginañ kelenn kentelioù kousket lenn levr Liammoù livañ love mignoned moliac'h nedeleg noz pennek peurunvan photoshop plac'h preder regret relijion Roazhon saozneg skiant-faltazi skingomz Skol-Veur skritur skrivañ skuizh sonerezh spi stlenn sul torr-penn treiñ Tresañ trugarez tud video warhammer wordpress yezh Yezhadur yezhoniezh\nKrouit ul lec'hienn pe ur blog digoust war WordPress.com. Tem: Freshy.


Commons:Foar ar Goulennoù (FAG) - Wikimedia Commons\nCommons:Foar ar Goulennoù (FAG)\nPetra eo al lec’hienn-mañ ?\nUr bank restroù (skeudennoù, sonioù, tammoù video) a c’hall bezañ implijet e raktresoù disheñvel WikiMedia a seurt gant Wikipedia, Wikeriadur ha Wikilevrioù eo WikiCommons.\nGallout a ran-me degas danvez el lec’hienn-mañ ?\nEvel-just ! Evit gwir se eo a fell deomp e rafec’h. En em enrollit ma n'hoc’h eus ket graet c’hoazh ha grit gant al liamm 'Eilañ war ar servijer' zo er voest ostilhoù er marz kleiz. Implijout a c’hallit ober ar meziant-mañ (en) ivez evit bezañ skoazellet ;\nHa kemmañ deskrivadur ar restr a c’hallan ? Hec’h aotre ? He rummadoù ?\nYa 'vat, klikit war ar pempilh Kemmañ zo e-krec’h ar bajenn ha lakait an titouroù a fell deoc’h. Sellit ouzh pajenn an aotreoù evit gouzout peseurt teskanv ouzhpennañ (un heuliad arouezennoù etre briatadurioù doubl) en deskrivadur diouzh ar pezh a fell deoc’h lakaat. Ar bajenn-mañ a ziskouez deoc’h ur skeudenn, an deskrivadurioù anezhi, aotreoù hag all ha homañ a ziskouez ar c’hod ur wech bet kliket war Kemmañ.\nPeseurt doare dafar a c’hallan pellgargañ ?\nKemet tra a c’hall bezañ implijet a-dreuz raktresoù Wikimedia, da lavaret eo un dibab teulioù ledan-kenañ peogwir eo ledan ar ratresoù o-unan. Evit pep teul e rankit spisaat doare ar gwirioù aozer ha dibab un unan zo aotreet (sellet ouzh Commons:Diwar-benn an Aotreoù ha Kemennoù statud ar skeudennoù). Da skouer, lod eus an aotreoù gwirioù aozer implijet eo ar GNU/FDL, CC-BY/SA/BY-SA hag an Domani Foran.\nPeseurt spisder skeudennoù pellgargañ ?\nAr spisder uhelañ zo ganeoc’h eo ar gwellañ.\nPenaos implijout ar pezh zo war al lec’hienn-mañ war-eeun war ar Wikipedia brezhoneg ?\nTrawalc’h eo skrivañ an hevelep liammoù ha pa vije ul liamm diabarzh. Da skouer oc’h ouzhpennañ [[Skeudenn:anv_ar_skeudenn_war_commons.png]] en ur pennad war ar Wikipedia brezhoneg. Dont a raio ar meziant da gerc’hat ar skeudenn war Commons.\nEvezh. Un tamm dale kargañ a c’hall bezañ war ar wikipedia brezhoneg da-heul ar prantad zo ret evit nevesaat doare ar grubuilh. Kuit da c’hortoz reb e c’hallit freskaat pajenn ar skeudenn hec’h-unan (gant ho merdeer) kentoc’h eget pajenn ar pennad m'eo bet enlakaet.\nImplijout dafar al lec’hienn-mañ er-maez eus Wikimedia a c’haller ober ?\nYa, aotreet eo. Gwiriit mat deskrivadur an teul memes tra (o klikañ war ar skeudenn) a-benn gouzout dindan pe aotre eo bet embannet. Peurliesañ e vo trawalc’h eilañ meneg an aozer hag an titouroù gwirioù aozer zo war pajenn an deskrivadur hag embann anezho el lec’h m'hoc’h eus c’hoant da implijout ar skeudenn pe ar restr.\nPetra eo diazezoù ar raktres-mañ ha da belec’h e ya ?\nPetra eo ur merour ha penaos dont da vezañ merour ?\nPelec’h goulenn traoù ?\nVillage Pump (e saozneg) Ar poull-kannañ (e brezhoneg).\nPeseurt darempred zo etre Commons ha raktesoù damheñvel ?\nPenaos e vo azasaet ar meziant ouzh ar raktres-mañ ?\nGant peseurt aotreoù gwirioù aozer e rankan embann ar restroù a enporzhian ?\nCommons:Diwar-benn an aotreoù\nPeseurt furmad restroù a c’hallan embann ?\nPenaos goulenn diverkañ ur bajenn ?\nCommons:Demandes de suppression, sellout mat ouzh ar sturlevr a-raok.\nPeseurt yezh zo da vezañ implijet amañ ?\nRetrieved from "https://commons.wikimedia.org/w/index.php?title=Commons:Foar_ar_Goulennoù_(FAG)&oldid=76045035"\nThis page was last edited on 16 August 2012, at 12:01.


Pleg-mor Ginea - Wikipedia\nPleg-mor Ginea zo ul lodenn eus ar Meurvor Atlantel, er c’hornôg da Afrika.\nPleg-mor Ginea, gant an aridennad inizi stummet gant menezioù-tan kozh.\nEno en em groaz hedredenn Greenwich (an hedredenn 0) hag ar c’heheder (ledredenn 0). Bevennet eo ar pleg-mor, e tu an donvor, gant ul linenn a ya eus beg Palmas e Liberia da veg Lopez e Gabon, well-wazh. En-dro dezhañ e kaver Aod an Olifant, Ghana, Togo, Benin, Nigeria, Kameroun, Ginea ar C'heheder ha Gabon, hag en e greiz São Tomé ha Príncipe hag inizi Ginea ar C'heheder (Bioko hag Annobón).\nE-touez ar stêrioù en em daol e pleg-mor Ginea e c’haller menegiñ an div vrasañ anezho : an Niger hag ar Volta. Daou vae bras zo : Bae Benin ha Bae Bonny (pe Pleg-mor Biafra), rannet gant delta ar stêr Niger.\nDont a ra anv ar pleg-mor eus an anv a veze roet gwechall, e yezhoù Europa, d’ar broioù zo a-hed an aod : Ginea Uhel a veze graet eus an douaroù en norzh d’ar pleg-mor ha Ginea Izel eus ar re er reter. Chom a ra roudoù eus kement-se en anvioù stadoù zo : Ginea, Ginea-Bissau ha Ginea ar C'heheder.\nPleg-mor Ginea a gaver forzhik tireoul en e zonder, evel ma kaver ivez e delta ar stêr Kongo pelloc’h er su.\nAdtapet diwar « https://br.wikipedia.org/w/index.php?title=Pleg-mor_Ginea&oldid=1469282 »\nDernière modification le 4 Ebr 2013, à 17:53


Nolwenn Le Nouveau ha Pascal le Tas © Radio France - Tudi Crequer\nDifennet e vo ar pellgomzerioù hezoug er skolioù ha skolajoù ez-lezenn. Dimeziñ a raio ur c'houplad e brezhoneg. Ha ma zoc'h tik gant ar gwastell breton, deoc'h da c'houzout emañ ar gwellañ hini er bed fardet e Bear !\nDifennet e vo ar pellgomzerioù hezoug er skolioù ha skolajoù ez-lezenn\nVotet eo bet gant ar gannaded al lezenn evit difenn ar pellgomzerioù hezoug er skolioù hag er skolajoù. Prometet oa bet al lezenn-se gant Emmanuel Macron a-raok bezañ dilennet prezidant. Difennet 'vo an hezoug en holl skolioù ha skolajoù a-benn an distro skol a zeu.Difennet eo en hanter diouto dija, sa skouer e skolaj Diwan Kemper. "Ret eo soñjal, 90% deus ar re yaouank o deus ur smartphone" eme Yannick Kerlogot. Pennad-komz gant Yannick Kerlogot, kannad bro Wengamp hag Erwan ar Berr, rener skolaj Diwan Kemper.\nDimeziñ e brezhoneg e vo graet gant ur c'houplad deus Langoned !\nLidet e vo evit ar wech kentañ un eured e brezhoneg gant ti-kêr Langonned. Nolwenn Le Nouveau ha Pascal Le Tas a zo asambles abaoe 11 bloaz bremañ hag abaoe ur pennad mat a amzer en eus Nolwenn Le Nouveau ar soñj da zimeziñ e brezhoneg. "Gwelet em oa ur skritell e ti-kêr Langoned o lavaret e oa posubl dimeziñ e brezhoneg neuze evidon-me e oa un doare naturel d'ober," emezi. Dimeziñ a rint disadorn vintin e ti-kêr Langonned. Gourc'hemennoù dezho ! Pennad-komz gant Nolwenn Le Nouveau ha Pascal Le Tas.\nGwellañ gwastell breton a zo e Bear !\nKit'ta e Bear evit tanvañ gwellañ gwastell breton ar bed ! 27 baraer a gemere perzh e konkour ar gwellañ c'houign a oa dalc'het hiriv e Kemper. Aet eo ar maout gant Laurent Moel, deus Bear e Bro Dreger. Aozet e oa ar genstrivadeg-se e Kemper. Pennad-komz gant Yvon Etienne, unan deus ar varnerien.\nDiffusion le lundi 7 janvier 2019 de 19:00 à 19:10


sant-ervlan Archives - Centre culturel Yezhoù ha Sevenadur\nHome » sant-ervlan\nUr gevredigezh eo Skol Diwan Sant-Ervlan. Bodañ a ra an AEP (Association d’Éducation Populaire) kerent ar skol. Sikour a ra bep hini evit ober war-dro buhez ar skol oc’h ober labour pe obererezhioù a youl-vat. Dilennet eo ar c’huzul merañ gant tout ar kerent. Pal ar gevredigezh a zo d’ober war-dro […]\nKuzull skoazell skol Diwan Sant-Ervlan Dastum a ra arc’hant evit sikour aozadur ar skol, diorrenn ar brezhoneg er skol ha kehentiñ war an darvoudoù savet gant Diwan dre-vras ha gant Diwan Sant-Ervlan. Obererezhioù : Dastum arc’hant evit Diwan Sant-Ervlan Aozadur abadennoù Stal krampouezh Brezhoneg Evit ar Vugale – B.E.V. skoazell.sant-ervlan@diwan.bzh […]\nKevredigezhioù ezel Non classé


Arzoù – Radio Naoned\nTARZH AN NOZ – Lun 09/05/2022\n– Atersadenn Julien ezel eus ar c’henstroll La Commune diwar-benn ul lec’h emveret nevez e karter Pont-Rousseau e Reudied. Hag e vo klevet ivez Julien Cazenave. Gant e vignonez o deus divizet reiñ un anv okitaneg d’o merc’h. Un anv aotreet e Belgia ha nac’het e Bro Frañs.\n– Ar gronikenn Ouzhpenn ar vretoned zo.\n– An diskouezadeg” Celtique ? ” Da welet e mirdi Breizh e Roazhon a vo diskoachet a-hed ar sizhun gant Paskal Nignol.\n– Tonioù ar strollad a-vro Naoned Hocus Pocus da selaou a-hed ar sizhun.\nTARZH AN NOZ – Meurzh 22/02/2022\n– Atersadenn Klez Brandar diwar-benn e levr Lusk Dizehan.\n– Ar gronikenn Desaver Buzhug gant Léo Gefard-Michel.\n– Ewen Averty bet e-touez ar skolajidi gentañ e skolaj Diwan al Liger-Atlantel.\n– An ton “Les idées brûlent” gant ar strollad Mohican.\nAtersadenn Klez Brandar : arzour ha foeter bro\nKlez Brandar a zo ur paotr hag en deus beajet kalz en e vuhez, bremañ emañ o chom e Praha e Bro-Dchekia abaoe un nebeud bloavezhioù.\nEmbann a raio ul levr arzel anvet Lusk Dizehan 06 a-benn nebeud.\nDisplegañ a raio deomp penaos eo ganet mennozh al levr arzel-mañ ha dont a rimp en-dro war ar pezh en deus graet hag embannet dija.\nRak Klez Brandar a zo ur paotr plijet gant a bep seurt traoù, ar poltriji, ar sonerezh, ar sinema … Nag a draoù da ziskoachañ gantañ.\nAtersadenn Fañch An Henaff : E oberenn e Sant-Ervlan\nKreizenn Dafar Sevenadurel Keltiek (KDSK) ha kreizenn Yezhoù ha Sevenadur o deus pedet ar grafour Fañch An Henaff da skritellañ e labour e sal diskouezadegoù Yezhoù ha Sevenadur.\nUl labour levezonet gant ur vuhez sevenadurel ha sokial e Breizh.\nGantañ e vo lakaet ar gaoz war ar graferezh, e levr embannet e miz Ebrel 2019, “Skeudennoù : Images et Point de vue” hag an diskouezadeg.\nUn atersadenn lusket gant ur weladenn aozet evit stajidi Skol an Emsav.\nNOTENNIT EN TEZIATAERIOÙ : KDSK ha Yezhoù ha Sevenadur a ro emgav deoc’h d’an 28 a viz Meurz da 3e evit astenn ar gaoz gant Fañch An Henaff. E ti Yezhoù ha Sevenadur e vo skignet ar film GrafHerezh *: Fañch Le Henaff, portrait, Fañch a responto d’ho koulennoù goude ar skignadenn. Gallout a reot prenañ e levr Skeudennoù : images & points de vue digantañ a lakaat anezhañ d’e sinañ.\nTARZH AN NOZ – Lun 30/05/2022\nDistruj #24 : Breizh mod kozh


Buhez ar Sent/1912/Pôl, abostol ar baganed - Wikimammenn\nBuhez ar Sent/1912/Pôl, abostol ar baganed\n◄ Per ha Pôl Pôl, abostol ar baganed Pelerinachou ha pardoniou ►\nTregontvet devez a Vezeven\nAbostol ar Baganed\nSaul, enebour kounnaret ar gristenien, gonezet d’ar gwir fe war hent Damas, a deuas da vezan an hini a c’houzanvas ar muian, marteze, evit brudan dre ar bed relijion Jezuz-Krist. Mont a reas, da gentan, da enezen Chypr ; eno e konvertisas ar gouarner Pôl hag e kemeras e hano.\nAdalek neuze, betek e varo, da lavaret eo, epad tri bla warn-ugent, e oe prezeger ar wirione dre ar bed holl ; redek a reas an Azi izelan, ar Masedoan, ar Gres, an Itali, ar Spagn. Lavaret a ra d’imp, en unan eus e liziri, ar reuziou a gavas war e hent : « A-benn pemp gwech, emezan, am eus bet nao dôl skourje ha tregont digant ar Judevien, ter gwech on bet skoet a dôliou gwial, eur wech a dôliou mein, ter gwech am eus grêt pense , eun devez hag eun nozvez on bet kollet war ar mor ; ha nag a zanjeriou a-hendall, danjeriou war ar stêriou, danjeriou a-beurz al laeron, danjeriou a-beurz ar Judevien, danjeriou a-beurz ar baganed, danjeriou er c’hêriou, danjeriou war ar mêziou, danjeriou war ar mor, danjeriou a-beurz ar gristenien fall ; ha nag a labour, nag a skuizder, nag a naon, nag a zec’hed, nag a yuniou, nag a yenien, nag a zienez ; hag en tu-hont d’ar boan gorf-ze, laket ar boan-spered am boa gant an holl ilizou. »\nGwir en devoa da lavaret arôk mervel :\n« Stourmet am eus ha stourmet mat, en em gavet on en penn ma hent, miret am eus ma fe. Gedal a ran breman ar gurunen am eus gonezet hag a roio d’in ma barner, en e lealded. »\nDouget a oe, eun de, betek barr an nenv, ne ouie ket e-unan pe gant e gorf, pe heb e gorf, hag eno e klevas hag e welas treo ha n’hall ket teod an den komz aneze, kement emaint dreist traou ar bed-man. Koulskoude, Doue, evit miret outan d’en em goll gant al lorc’h, en devoa lôsket gant Satan ar c’halloud da vroudan e gorf evit e zougen d’ar pec’hed. A-benn ter gwech e pedas Hon Zalver da bellàt dioutan an drouk-êl, ha Jezuz a respontas : « Ma gras az pezo, hag awalc’h eo ; ’barz an dentasion eo e par ar vertu. »\nKleze ar verzerenti a lakas ar gurunen aour war e dâl, kurunen ar zantelez, an enor hag an nerz.\nKalon Pôl oa kalon ar C’hrist\nSant Pôl, pebez den ! Estlammus eo ar pez en deus grêt evit kas dre ar bed anaoudegez ha karante Jezuz-Krist. Stourm a reas betek ar maro evit ar wirione ; e dâl a oa kaletoc’h eget an dir ; e galon krenvoc’h eget kasoni ar bed holl ; goude bezan roët da Zoue e zanve, e spered, e galon, e amzer, kement a c’halle rei, eo en em roët e-unan ; pebez karante ! Bevan rê, nan, n’eo ket hen eo a veve, ar C’hrist eo a veve ennan : pebez santelez !\nPetra omp-ni en kenver ze ?\nDaoust ha n’eo ket skornet hon c’halon evit an Otrou Doue ?\nHag eun dra bennak a reomp evit astenn e rouantelez dre ar bed ?\nHag anaout a reomp, eun tamm bennak, hon relijion ?\nHa gouzout a reomp perak eo red d’imp he heuilh ?\nPetra c’hourc’hemenn da gredi ? Petra c’hourc’hemenn d’ober ?\nEun dra hepken zo red : kredi en Jezuz-Krist ha reizan hon bue herve ar greden-ze.\nAn hini a anave Jezuz-Krist, goude n’oufe netra-all ebet, a oar trawalc’h ; an hini ne anave ket Jezuz-Krist, nag e oufe pep tra, en gwirione ne oar netra holl.\n↑ Pense, naufrage.\nAdtapet diwar « https://br.wikisource.org/w/index.php?title=Buhez_ar_Sent/1912/Pôl,_abostol_ar_baganed&oldid=62057 »\nKemmoù diwezhañ degaset d'ar bajenn-mañ d'an 13 Meu 2014, da 13:38.


Logo Oxfam skourr Italia\nOxfam zo ur c'hengevread aozadurioù madobererezh etrebroadel. Pal diazez an aozadur zo stourm a-enep ar baourentez dre ar bed-holl. Oxfam a oa bet krouet er 17 Broad Street en Oxford, Oxfordshire, e 1942 evel the Oxford Committee for Famine Relief gant ur strollad Quakers, stourmerien sokial ha kelennerien skol-veur eus Oxford. Hiziv-an-deiz ez eo ar skourr Oxfam Great Britain, hag a chom diazezet en Oxford.\nBroioù gant skourroù eus Oxfam International\nNiverus eo bet ar strolladoù lec'hel savet evit harpañ an National Famine Relief Committee. E-penn kentañ istor an aozadur e oa ar pal da bouezañ war gouarnamant Bro-Saoz evit reiñ an tu da gas un harp boued dre ar blokus Kevredet da boblañs Bro-C'hres a oa aloubet gant nerzhioù lu an Trede Reich. Ar c'hentañ skourr krouet er-maez eus Bro-Saoz a voe e Kanada er bloavezh 1963. Kemmet eo bet anv an aozadur abaoe ha kemeret en deus hini ar voest-lizhiri, OXFAM, e 1965.\n1.1 Tuet politikel\n1.2 Tabutoù reizhel\nTuet politikel[kemmañ | kemmañ ar vammenn]\nRebechet e oa bet d'ar skourr saoz Oxfam Great Britain gant an aozadurioù digorvo all da vezañ re dost eus gouarnamant Tony Blair er Rouantelezh-Unanet. Tabutoù lies a zo tro-dro d'an aozadur.\nPrivezioù savet gant Oxfam en Haiti goude ar c'hren-douar drastus\nE miz C'hwevrer 2018 e voe embannet e oa bet implijet gisti eus Haiti gant implijidi an aozadur. Lod anezho a vefe bugale.  Rebechet e vez ouzh an aozadur Oxfam bezañ bet klasket kuzhat an afer rak ne oa ket bet kelaouet justis Haiti eus an torfed. Roland van Hauwermeiren, penn ar skourr en Haiti en doa roet e zilez, un nebeud implijidi a oa bet skarzhet. D'an 22 a viz C'hwevrer 2018, bro Haiti en deus difennet da Oxfam kenderc'hel e oberiadurioù er vro amzer echuiñ gant un enklask. Gwalladennoù lies a zo bet (betek war bugale) el Liberia, Soudan, Filipinez, Bangladesh ha Liban d'an nebeutañ.\nLec'hienn ofisiel Oxfam\nAdtapet diwar « https://br.wikipedia.org/w/index.php?title=Oxfam_International&oldid=1869160 »\nKemmoù diwezhañ degaset d'ar bajenn-mañ d'an 29 Meu 2020, da 11:21.


Elegy Written in a Country Churchyard — Wikipedia\nPajenn gentañ embannadur Robert Dodsley, skeudennaouet gant Richard Bentley\nThomas Gray, poltredet gant John Giles Eccardt, 1747–1748, National Portrait Gallery (Londrez)\nElegy Written in a Country Churchyard ("Klemmgan skrivet en ur iliz er maezioù") zo ur varzhoneg saoznek savet e gant ar barzh saoz Thomas Gray (1716-1771) a-c'houde marv e vignon ar barzh Richard West.\nUnan eus ar brudetañ barzhonegoù saoznek eo, gwelet evel merk deroù ar romantelezh.\nDourlivadur gant William Blake, da skeudenniñ al lodenn gentañ\nEn ur vered emañ ar barzh o sellout en-dro dezhañ hag o venegiñ ar pezh a glev hag a wel en diabell : ar goukoug, ur labourer-douar oc'h arat.\nE berr e tenn d'ur Memento mori hag e echu e doare ur c'h-Carpe diem.\nTroet eo bet an oberenn e brezhoneg e lodenn diwezhañ al levr L'ancien Vers breton, gant Emile Ernault, e rann diwezhañ al levr, titlet Deux autres poésies : "L'Elégie de Gray" ; "À la mémoire de Marguerite Philippe". E gwirionez eo teir zroidigezh zo eus klemmgan Thomas Gray :\nunan e krennvrezhoneg (adal ar bajenn 50 betek 62), e gwerzennoù,\nunan e galleg (adal ar bajenn 51 betek 63),\nunan e brezhoneg a-vremañ (adal ar bajenn 64), e gwerzennoù.\nGant Marie-Joseph Chénier, e 1811,\nGant Emile Ernault, e 1912, meneget uheloc'h.\nAdtapet diwar « https://br.wikipedia.org/w/index.php?title=Elegy_Written_in_a_Country_Churchyard&oldid=1717938 »\nKemmoù diwezhañ degaset d'ar bajenn-mañ d'an 8 Gwe 2016, da 17:44.


Messalina zo un anv latin , roet da deir maouez anavezet.\nDeuet eo diwar an anv Messala (pe Messalla), un anv tiegezh, eus ar gens Valeria. Kentañ den anvezet en anv-se e oa Manius Valerius Maximus Corvinus Messalla , a gemeras kêr Messina, e Sikilia.\nDiv vaouez zo anavezet en istor Roma:\nValeria Messalina (war-dro 17/20-48), pe Messalina hepmui, Impalaerez roman ha trede pried an Impalaer roman Claudius\nStatilia Messalina (c.35-68), Impalaerez roman ha trede pried an Impalaer Nero.\nSantez Messalina (marvet e 250 )\nHiziv eo dizimplij an anv abalamour da vrud fall Valeria Messalina, gwreg an impalaer Claudius , deuet da vout pennpatrom ar vaouez diroll ha ludik. Ankouaet e vije bet ar vrud dellezet-se panevet d'an toullad filmoù diwar he fenn. En italianeg e vez lavaret ur "messalina" eus ur vaouez lorberez.\nMessalina, ur romant italianek gant Francesco Mastriani war-dro 1890.\nAn holl filmoù en anv Messalina zo savet diwar-benn Valeria Messalina.\nMessalina (1910) - film renet gant Enrico Guazzoni\nMessalina (1922) - film renet gant Enrico Guazzoni\nMessalina (1951) - film renet gantCarmine Gallone\nMessalina (1996) - film renet gant Joe D'Amato\nMessalina, Messalina! (1977) - film renet gant Bruno Corbucci\nPlanedenn[kemmañ | kemmañ ar vammenn]\n545 Messalina, planedenn en-dro d'an Heol.\nAdtapet diwar « https://br.wikipedia.org/w/index.php?title=Messalina&oldid=1819602 »


Dihya, hervez un delwenn e Khenchela, en Aljeria\nDihya (ⴷⵉⵀⵢⴰ e berbereg; en arabeg : ديهيا), pe Kahina, a oa ur rouanez ha brezelourez verber er VIIvet kantved hag a unvanas ar meuriadoù amazigh evit stourm ouzh an aloubadeg vuzulman e Numidia. Ganet e voe e deroù ar VIIvet kantved ha mervel a reas e 703, e Biskra moarvat.\nMeur a stumm zo d'he anv : Daya, Dehiya, Dihya, Dahya pe Damya, Kahina pe Kahena. He lesanv arabek e oa al-Kāhina (ar velegez, an divinourez), roet dezhi gant he enebourien abalamour ma kave dezho e oa gouest da ziawelet an amzer da zont.\nD'an 12 a viz Ebrel 2016 e voe lakaet an tan war delwenn Dihya e Khenchela.\nAdtapet diwar « https://br.wikipedia.org/w/index.php?title=Kahina&oldid=1959431 »


Pajenn:Le Clerc - Ma beaj Londrez, 1910.djvu/81 - Wikimammenn\nPajenn:Le Clerc - Ma beaj Londrez, 1910.djvu/81\nen ho pro an darn-vuian eus ar bouchonno. Ha ne vijec’h kouskoude na klanvoc’h na paouroc’h a ze. Goude oll, bezet dinec’h ; re c’houllou ec’h ê godel pôtred Pariz (n’ê ket hini an deputeed, mes hini an dud a dle o fêan) evit ma paouezfent an deio-man d’ober arc’hant diwar goust ho korzailhen.\nKeit ec’h omp ec’h omp. Pa hon deus staget da hanvalout doare ar Zôzon ouz hini ar Fransizien, komzomp dioustu eus labour ar zul.\nEn Londrez, ne labourer tamm ebet d’ar zul : serret ve an oll stalio, nemet eun debti (restaurant) bennak ; an trenio, ar gweturio n’eont ket en dro ’c’han ma ve arru nav heur, ha c’hoaz e ve eun hanter nebeutoc’h anê. Nebeud a dud ive dre ar ruio, hag-en e vervont an deio-all gant a dremenerien a zo enne. Diskwizan a rêr epad an de nemet ec’h êr d’an oferen (ar gatoliked) pe d’an ofis (ar brotestanted) wardro nao pe dek heur. Eur gir diwarbenn an ofis protestant. Heuilhet ê, epad an hanv, gant nebeut, gwall nebeut a dud er c’harter bras ha finvus a rêr anean City. Eur protestant an neus laret d’in e ve goullou d’ar mare-ze bep sul, koulz laret, kement templ a zo ennan. Ankouaet a-grenn servij an otro Doue, ec’h êr war ar mêz da dremen ar zul. Kement-se a ziskoe e stag ar brotestanted da skwizan gant o relijion. Ha ze a dlee digoueout ; goullou e evite o ilizo pa ne gredont ket e tisken Jezus en gwirione war an ôter, ha pa ne viront ket anean en eun tabernakl.\nKatoliked Bro-Zôz, int, hen kred start : setu perak ec’h int fidel d’o ofiso, ha setu perak en em dalc’hont dirak an tabernakl evel an êle a zo endro d’ean oc’h adori : kement a fe o deus, ma larfe ’n nen e welont Jezus gant daoulagad o c’horv dindan an hosti zakr.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/81&oldid=109425 »


Koua Delalande - Wikipedia\nadframmet e Zoo Zürich (Suis).\nUrzhad : Cuculiformes\nKerentiad : Cuculidae\nGenad : Coua\nAr c'houa Delalande(Daveoù a vank) a zo ur spesad evned, Coua delalandei an anv skiantel anezhañ.\nAnvet e voe Coccycus delalandei (kentanv) da gentañ-penn (e 1827) gant an evnoniour izelvroat Coenraad Jacob Temminck (1778-1858) : dougen a ra anv an ergerzher ha naturour gall Pierre Antoine Delalande (1787-1823).\nAet e vije da get en XIXvet kantved : evit doare e vije bet dastumet ar standilhonoù diwezhañ en Île Sainte-Marie (un enezenn er-maez da aodoù biz Madagaskar) etre 1827 ha 1834. An digoadañ a c'hallfe bezañ pennkaoz da gement-mañ koulz ha donedigezh ar razhed du eno.\ntreset gant Bocourt & Fagnet.\nEdo brosezat ar spesad e Madagaskar.\n(en) Coua delalandei war al lec'hienn BirdLife International.\n(en) Coua delalandei war lec'hienn an International Union for Conservation of Nature (IUCN).\n↑ Coua delalandei war al lec'hienn Avibase.\nAdtapet diwar « https://br.wikipedia.org/w/index.php?title=Koua_Delalande&oldid=1700146 »\nKemmoù diwezhañ degaset d'ar bajenn-mañ d'an 27 Ebr 2016, da 06:50.


Pajenn:Crocq - Marvailhou Kerne, 1910.djvu/9 - Wikimammenn\nPajenn:Crocq - Marvailhou Kerne, 1910.djvu/9\nDA LENNERIEN AL LEVR-MAN\nSetu aman eul levr hag e c’haller lavaret zo stag ouz kement pajen a zo ennan, plijadur ha dudi.\nBean zo tud, marteze, ha ne gemeront o fluen nemet pa ve ’n o c’halon tristidigez ha melkoni. Eostig Kerinek ne gan nemet pa ve laouen ; red eo kredi, zoken, e ve laouen dalc’hmat, pa weler o strinkan eus e greiz kement a c’hoarz hag a veoder.\nEn e varvailhou, lec’h m’eo skeudennet ken piz ha ken gwirion bue ar bobl, ar pez a gaver a gaeran c’hoaz eo al levenez-ze yac’h ha kalonek, a skuilh dudi ha koantiri war an dremmou an disteran, ken e ver souezet o welet penôs e teuont da sklerian dirak hon daoulagad.\nWar an niver a bennou a vale dre bajennou al levr-man, n’eus ket unan tenval, ha mar zo, n’e ket laket eno ’vit ober d’imp mouzan, mes evit ma c’hallfomp c’hoarzin diwar e goust.\nPiou bennak a zigoro Marvaiihou Kerne, na pa ve trist hag enaouet, m’hen asur d’ean, ne chomo ket pell. Bean zo ennan an hevelep vertu hag a zo er jistr melen, nemet, hep skei er penn, e sedera ar galon.\nEvelse e tenno warnean grasou mat kalz a lennerien hag e ray d’ar Brezoneg ober adarre eur gammed var rôk koulz en Treger evel en Kerne. Ar re goz hen lenno ha, mui c’hoaz, ar re yaouank.\nDre forz karet e Vro hag ar Vretoned, Eostig\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/9&oldid=96874 »\nKemmoù diwezhañ degaset d'ar bajenn-mañ d'an 12 Kzu 2016, da 23:45.


Le livret d'été coordonné par Ti Douar Alre est de retour ! Vous pouvez d'ores et déjà inscrire vos animations d'été ici, en téléchargeant la fiche de participation ci-dessous. Nous assurerons\n8 Mae 2021\nLangleiz hag ar brezhoneg : "krouiñ, gwarantiñ, treuzkas" ; predegenn (en linenn) get Glenn Gouthe\nLangleiz a zo anavet evit e oberennoù arz e Breizh. Mes dianavetoc’h eo al liamm en doa get ar brezhoneg. Petra en deus skrivet ? Petra en deus dastumet ? Petra zo bet e rol evit peurunvanidigezh ar\n16 Ebrel 2021\nGoude emvodoù meur ordinal ha dreistordinal bet dalc'het d'ar14 a viz Ebrel 2021\nA-bell hag en linenn - penaos ober mod-all ? - emañ bet dalc'het Emvod-Meur ordinal Ti Douar Alre d'ar Merc'her 14 a viz Ebrel. Evit ar prantad bevet hag an doare mad eo bet kinniget an degouezh e c'heller\n9 Ebrel 2021\n10 Meurzh 2021\nUN DASTUMAD DANEVELLOÙ\nSetu aze un dibab danevelloù e-mesk ar re bet kaset deomp da geñver kenstrivadeg danevelloù berr 2020. 7 skrid a zo bet tolpet ennañ en-dro d’un tem boutin : un dresadenn savet get Denez Prigent.\n9 Meurzh 2021\nKenstrivadeg danevelloù berr e brezhoneg 2021\nEvit an trivet blezad e kinnigomp deoc’h kemer perzh en ur genstrivadeg danevelloù berr. Kemerit harp àr an tri ger-mañ : Edan ebr Meurzh, hag àr ar skeudenn a welit amañ a-dreist. Ar robot “Perseverañs”\nPetra 'mañ é lâret ? An c'hoari !\nMil vrudet eo an tresour Nono e bed ar vrezhonegerion ha pelloc’h c’hoazh ! 4 zresadenn lan a fent hag a vuhez en deus savet evidomp (trugarez dezhañ !). Pep gwezh e vo gwelet 2 dudenn\nBrezel ‘zo etre Brezhoned hag Iwerzhoniz. Daet eo ar ramz Bendigeidfran, roue àr Enez an Harozed, da c’houlenn get Matholwch, roue Iwerzhon, ma vo roet he frankiz en-dro d’e c’hoar Branwen.\nSelaouit hag e klevahet ! (lennadennoù evit ar re vihan)\nPep merc’’her e vo kinniget d’ar vugale lennadennoù e brezhoneg skignet ag ur vediaoueg a vro an Alre. Pep tro e vo daou lennour, levrioù evit ar re vihan-tout, re arall evit ar


Degemer al lec’hienn > C’hoariva > Keloù > Petra nevez e rouedad C’hoariva ?\nPetra nevez e rouedad C’hoariva ?\nObererezhioù rouedad C’hoariva a zo o adkregiñ tamm-ha-tamm.\nC’hoariva : Hor c’huzul merañ kentañ goude-kenfinañ hor bo a-benn an 11/06. War ar stern : penaos ober ganti ?\nAn holl stajoù zo bet nullet. Un emvod hor bo d’an 10/06 evit studial an tuioù hag an temoù evit kenderc’hel gant hon heuliad stajoù diwar-benn treuzkas ar c’hoariva gant kevelerezh Ti ar C’hoariva Brest. Spi hon eus adkregiñ e-kerzh an diskar-amzer d’ar muiañ.\nAr Vro Bagan en deus adskoulmet gant ar pleustradennoù evit kregiñ gant ar pezh-c’hoari nevez Mont a raio kuit hag ivez gant pezhioù evit ar vugale da vezañ c’hoariet er-maez. Ne vo ket abadennoù diouzh noz er-maez evel bep hañv siwazh.\nUl lodenn eus an arvestoù nullet a zo bet ampellaet :\nAr pezh War an hent - Youenn Gwernig a vo c’hoariet d’ar 25/09 e Roazhon ha d’ar 25/10 en Oriant (aozet gant EBO - evit mirout ho plas)\nAr strollad en deus kollet ouzhpenn 300 eurvezh er skolioù dindan stignad Skol c’hoariva.\nMadarjeu en deus prederiet war an doareoù da labourat evit mont er skolioù e mareoù pandemiezh hag o deus savet ur raktres evit mont er c’hlasoù.\nLa Obra a zo oc’h ober tro ar skolioù evit prientiñ raktresoù nevez evit an distro-skol da zont. Ul lodenn vras eus an eurioù raktreset ar bloaz-mañ a oa evit sevel un arvest lies-skolaj e Kemper. An holl rakresoù 2020 er skolioù zo bet nullet.\nAr gompagnunezh a zo o c’hortoz diskleriadennoù ar gouarnamant evit gouzout ma vo dalc’het kampoù an hañv ha dindan peseurt kondisionoù. Divizet en deus memestra da zerc’hel gant un eskemm sevenadurel e Bro Alamagn.\nLa Obra a glask ur servij keodedel (ur v.brezhoneger.ez) evit miz Gwengolo.


Al Liamm kelaouenn-elektronek – Stefan Carpentier\nAl Liamm kelaouenn-elektronek\nUr pennadig zo ne oan ket koumanantet ken d’al Liamm, abalamour d’ar priz da gentañ, ha da eil… re hir e vefe kontañ kement-se da’m soñj (pe d’am soñj? n’emañ ket a-du an holl ‘m eus aon war ar poent-se). Ma, bezet pe vezet, droch e kaven chom hep bezañ koumanantet ha kas skridoù d’ar gelaouenn hep kaout ar blijadur d’o gwelet enni.\nN’eus ket keit-se ez eus bet gwerzhet din ur smartfon evit dister briz ha dre se ez on gouest bremañ da gas un nebeud levrioù elektronek ganin hep aon da wastañ ma sac’h pe ma levrioù. Evel-se ivez ne’m eus ket ezhomm da brenañ ur c’hastell evit kavout plas da’m levrioù.\nSed aze eta em eus gallet adkoumanantiñ evit 15€, ar pezh n’eo ket ker tamm ebet. Ha gallout a reer pellgargañ ar gelaouenn er stummoù ePub HA Pdf, gortozit avat, n’eo ket echu ! En ho kont e chom ar skouerennoù elektronek ha gallout a ra an nen o lenn enlinenn ivez pe o fellgargañ adarre mard int bet kollet. N’eo ket eus ar c’hentañ? N’eus tamm DRM ebet, n’eus netra da virout ouzh an nen da lakaat e/he skouerennoù e meur a venveg.\nTRUGAREZ DEOC’H tud Al Liamm !\nNotenn: en niverenn 402 ez eus div droidigezh ganin: barzhoneg E.A. Poe hag ur verrdanevell gant Sybille Marchetto.\nBremañ ne vank ken nemet d’ar re all ober ar memes tra. Soñjal a ran dreist-holl en Hor Yezh, kelaouenn skiantel hag a dalvezfe ar boan kaout er furmad PDF evit gallout klask gerioù h.a.\nGoulenn ouzhoc’h: unan bennak ac’hanoc’h a rafe gant Geriadur Tomaz ? Mat eo?\nAuteur StefanPublié le 27 février 2014 Catégories Brezhoneg, Lennadennoù, Non classé\n7 réflexions sur « Al Liamm kelaouenn-elektronek »\n7 mars 2014 à 23 h 14 min\nPlijus eo lenn kement-mañ 🙂\nMarteze e vefe dav din kas ul lizher dezhe evit ma oufent? Ne vez ket mui embannet lizheroù en notennoù? Ne vez ket kaset o soñj gant an dud ken? (marteze a-walc’h n’ouzout ket hiroc’h evidon :p )\nKas liamm da bennad dre bostel d’an nebeutañ! Me gav din e vez embannet c’hoazh lizhiri ‘zo (met moarvat ne vez ket resevet kement ha gwechall) pa vezont fromus pe dedennus. Na douan ket eo gwir bater ^^\nPing : Heklev sevenadurel Al Liamm | Etre kantreal ha rambreal\nPing : Ar skrin el Liamm niverenn 406 | Etre kantreal ha rambreal\nYa, me ivez em eus ur c’houmanant elektronek ha kavout a ran kalz gwelloc’h e mod-se ! erru e oan d’en em c’houlenn hag-eñ ne oan ket o vont da baouez gant va c’houmanant abalamour d’ar plas kemeret gant ar c’helaouennoù…\nDiaes brasaat an ti evit reiñ bod d’al levrioù ha d’ar c’helaouennoù, siwazh. Gwelet a ran an estajerennoù o plegañ dindan ar pouez met n’on ket evit en em zizober diouzh netra (pe dost) :'( Ur ranngalon e vefe din.\nPriz ar c’houmanant en deus ma sachet ivez, ne nac’han ket.\nPrécédent Article précédent : Karantez, digarantez\nSuivant Article suivant : Aux esprits chafouins


Bez ar Gonideg e Konk-Leon - Wikipedia\nBez ar Gonideg e Konk-Leon\nBez Yann Frañsez Vari ar Gonideg a voe savet e 1845 e bered Lokrist, e-kichen Konk-Leon.\nGoude marv ar Gonideg e 1838 e oa bet savet ur bodade da zastum arc'hant evit "kas relegoù an Aotrou Gonideg d'ar gêr ma voe ganet, Konk-Leon" hag evit sevel ur maen-koun war e vez. Er boade-se e oa tud brudet evel Aogust Brizeug, Émile Souvestre, Alfred de Courcy. E 1845, seizh vloaz goude e varv, e voe kaset korf ar Gonideg eus bered Montmartre e Pariz da Lokrist, ma oa bered Konk-Leon, da vezañ beziet eno. Ul lid a voe d'an 12 a viz Here seizh vloaz rik goude e varv. El lid edo eskob Kemper ha Leon, maer Konk, maer Plouarzhel, isprefed Brest, koñsul ar Rouantelezh-Unanet e-touez pennoù-bras all.\nE miz Kerzu 1846 e oa bet diskaret ar monumant gant ur barrad gwallamzer. Arc'hant a voe dastumet e Kembre, gant ar gevredigezh Cymreigyddion, hag e 1851 e voe adsavet gant un destennig skrivet gant John Jenkins, a c'hounezas ur priz ganti en un Eisteddfod e miz Here 1848.\nE 1911, adarre, e voe distrujet ar monumant gant ar gwallamzer hag adsavet e voe. D'an 12 a viz Here 1913 e voe lidet an adsavidigezh hag ar wech-mañ e voe klevet prezegennoù brezhonek en-dro d'ar bez, ar pezh na oa ket bet e 1845, gant tud e-leizh evel Taldir, per Mokaer, an aotrou Yann-Vari Perrot. E 1838, da geñver kant vloaz marv ar Gonideg, e voe ul lid adarre e bered Lokrist hag en iliz Konk, e koun ar geriadurour, war atiz ar Bleun-Brug.\nWar ar bez e weler ur maen-koun, warnañ enskrivadurioù e brezhoneg, e kembraeg hag e galleg.\nLabour braz, mad, celestiel. Erigé en 1845\nAn tu dirak\n↑ La vie et les oeuvres de J.M.F.M.A. Le Gonidec, gant Louis Dujardin, 1949, p. 141-153\nAdtapet diwar « https://br.wikipedia.org/w/index.php?title=Bez_ar_Gonideg_e_Konk-Leon&oldid=1837078 »\nKemmoù diwezhañ degaset d'ar bajenn-mañ d'an 27 Mae 2019, da 11:02.


Buhez ar Sent/1894/Kador sant Per e Rom - Wikimammenn\nBuhez ar Sent/1894/Kador sant Per e Rom\n◄ Anton, Abad Kador sant Per e Rom Sant Kanut ►\nann trivac’hved devez a viz genver\nKADOR SANT PER E ROM\nHor Zalver Jezuz-Krist en doa choazet sant Per evit ar Mean-diazez pe ar Mean-fount euz he Iliz. Roet en doa d’ezhan Alc’houeziou rouantelez ann Env ; goulennet en doa evithan ar c’hras ne deuje ket he feiz da vankout; hag hen lakeat en devoa da bastor var he zanvadezed kerkouls ha var he oaned, da lavaret eo, var ann eskibien kerkouls ha var ar veleien hag ann oll dud fidel. Enn eur ger, Jezuz-Krist en doa choazet sant Per evit delc’her he blas var ann douar goude ma vije distroet he-unan varzu he Dad.\nMes da be leac’h e tlie sant Per mont da jom gant eur garg hag eur c’halloud ker braz? Mont a reaz da genta da Antioch, hag ac’hano e c’houarnaz ann Iliz epad seiz vloaz. Antioch oa brudeta kear a ioa neuze e kostez ar Zao-Heol ; mes e kostez ar C’huz-Heol ez oa eunn all hag a ioa brudetoc’h c’hoaz. Ar gear all-ma oa Rom, deuet da veza, dre he armou, mestrez euz ann holl broiou a ioa anavezet enn amzer-ze.\nHogen, di eo e felle da Zoue ez aje sant Per da jom. Rom oa ar Penn hag ar Galoun euz ar bed paian, ha Doue a felle d’ezhan ober anezhi ar Penn hag ar Galoun euz ar bed kristen.\nE Rom edo tron ann diaoul, tad ar gaou, ha Doue a felle d’ezhan e vije savet eno tron vikel Jezuz-Krist, doktor ar virionez.\nRom oa kear ann impalaered a rene var ann holl boblou a ioa anavezet enn amzer-ze, ha Doue a felle d’ezhan e teuje da veza kear ar pabed, a dlie ren var ann holl dud fidel betek fin ar bed.\nSant Per eta, goude beza bet seiz vloaz o chom e kear Antioch, a oue poulzet gant Spered Doue da vont da Rom, hag ar gouel hirio a reer e memor euz ann deiz m’ac’h erruaz eno. Evelse e teuaz sant Per, ar pab kenta euz ann Iliz, da veza kenta eskop Rom, hag Iliz Rom da veza Mamm ha Mestrez ann holl Ilizou. Abaoue, ar garg a eskop Rom hag ar garg a bap ne c’hellont ket beza distaget ann eil dioc’h eben.\nAr gouel-ma a zo hanvet gouel Kador sant Per, abalamour sant Per, evel m’eo bet ato ar c’hiz en lliz, a azeze var eur gador evit kelenn ann dud fidel hag ober ar pez a ioa enn he garg evel pab hag eskop Rom. Mes ar c’homzou-ze a zinifi hag a verk d’eomp, ouspenn, ar garg memes hag ar c’halloud a ioa bet roet gant hor Zalver da Brins ann Ebestel. Ar gouel hirio eta a vez great dreist peb tra evit henori ar garg hag ar c’halloud-se. — Miret a reer c’hoaz e Rom ar gador goad a zerviche da dron da zant Per.\nHon Tad santel ar Pab en deuz hirio enn Iliz ar memes renk, ar memes karg hag ar memes galloud en devoa sant Per guech all.\nEvelse, da genta, hon Tad santel ar Pab eo ar Mean-fount pe ar Mean-diazez euz ann Iliz, hag ann nep n’e ket stag ouz ar Mean-ze dre liamm ar feiz n’ema mui enn Iliz katholik, ha dre eno ive n’ema mui var hent ar zilvidigez.\nDann eil, hon Tad santel ar Pab, hag hen hebken, a zo ganthan Alc’houeziou rouantelez ann Env. Rak-se, eunn eskop hag a deufe da eunn eskopti heb beza digaset gant ar Pab, pe eur belek hag a iafe da eur barrez heb beza kaset di gant eunn eskop hag en deuz bet he-unan he garg digant ar Pab, eunn eskop hag eur belek evel ar re-ze ne c’hellfent ket digeri doriou ar baradoz d’ar bec’herien dre ann absolvenn pe ar zakramant a binijenn. Perak ? Abalamour n’o defe ket ann alc’houez.\nN’euz nemed ar Pab hag a c’hellfe rei ann alc’houez-se d’ann eskibien, ha dre ann eskibien d’ar veleien,\nD’ann trede, hon Tad santel ar Pab ne c’hell ket fazia evel Pab, da lavaret eo, pa gomz evel Doktor ann holl gristenien, evel ann hini a zalc’h plas Jezuz-Krist var ann douar, hag a zo karget ganthan da verka dann holl dud fidel ar pez a renker da gredi ha da ober evit beza salvet.\nD’ar pevare, hon Tad santel ar Pab eo Pastor ann holl bastored all, da lavaret eo, en deuz galloud var ann eskibien all kerkouls ha var ar veleien hag ann holl dud fidel. Karget eo da ren ann holl enn Iliz katholik, da hencha ann holl da vont d’ar baradoz, hag abalamour da ze ann holl a dle senti outhan ha beza ato leun a respet hag a garantez evithan.\nEvidomp-ni, kristenien Breiz-Izel, en em zalc’homp bepred stag mad oc’h Kador sant Per, da lavaret eo, oc’h Iliz Rom. Ac’hano, evel euz a c’hinou Jezuz-Krist guech all, e teu ar c’homzou a ro ar vuez a bado da viken. Ra vezo gellet ato lavaret ac’hanomp ar pez a lavare tud iaouank euz hor bro, a ioa e Rom er bloaz 1846 pa oue lakeat ar pab Pi Nao var he dron :\nGant hon tadou koz ar Vretouned\nHor c’haloun ouz mean Per oue staget.\nHa guelloc’h staget n’euz ket er bed.\nAdtapet diwar « https://br.wikisource.org/w/index.php?title=Buhez_ar_Sent/1894/Kador_sant_Per_e_Rom&oldid=23580 »


Kaozeal:Inizi Orc'h ar C'hreisteiz - Wikipedia\nKaozeal:Inizi Orc'h ar C'hreisteiz\nEvit sklerijenniñ ar paourkaezh tud diouiziek e vije mat, goude an ober-mañ (http://br.wikipedia.org/w/index.php?title=Inizi_Orc%27h_ar_C%27hreisteiz&action=historysubmit&diff=847396&oldid=847388) , displegañ perak eo reizh an ober gant un arguzennig bennak. Bianchi-Bihan 7 Du 2010 da 17:35 (UTC)[respont]\nMard out bet o cheñch kenkent ha diouzhtu (ur c'hardeurig a-boan) eo moarvat abalamour ma oa faziek, ha ne'z peus ket graet gant "arguzennig bennak" ebet evit sklêrijenniñ an ober-se. N'eus forzh penaos e oa bet kaoz c'hoazh eus seurt traoù un nebeud mizioù 'zo. N'en doa talvezet da netra war a seblant. N'emaon ket o vont da advoulc'hañ divizoù aner.--Trec'hlid mitonet 7 Du 2010 da 17:44 (UTC)[respont]\nUn tammig labour a ran dre amañ ha n'em eus ket soñj nag eus an holl gaozioù kozh a vije bet nag eus an holl bennadoù am eus labouret warne. A-hend-all n'eus eur ebet da gemmañ pennad pe bennad hervez reolennoù diazez wikipedia. Bianchi-Bihan 7 Du 2010 da 17:49 (UTC)[respont]\nReolennoù diazez Wikipedia a lavar ivez eo ret reizhabegiñ ar cheñchamantoù er voestig "diverrañ" (hag amañ ne weler netra ).--Trec'hlid mitonet 7 Du 2010 da 19:56 (UTC)[respont]\nAdtapet diwar « https://br.wikipedia.org/w/index.php?title=Kaozeal:Inizi_Orc%27h_ar_C%27hreisteiz&oldid=847523 »\nKemmoù diwezhañ degaset d'ar bajenn-mañ d'an 7 Du 2010, da 19:56.


Distro - C’hoariva\nDegemer al lec’hienn > Ar strolladoù > Madarjeu > Distro\nMarv un tad a laka e vab da zistreiñ a Londrez da Zulenn evit an iteramant. Goude an obidoù, e ranndi ar familh, en ur c’harter a brolataerien evel ma c’heller kavout e Breizh hag e lec’h all, e loc’h ur gaozadenn dic’hortoz etre ar mab nevez distro ha spered an tad nevez aet. Ar gaozeadenn ziwezhañ a fellfe da veur a hini kaout a c’hellfe bezañ, panefe ne c’hell ket ar mab klevet e dad.\nGant peadra, hep peadra, gant kenavo, hep kenavo, forzh piv a bleg rak an Ankoù ’zo war e lerc’h eñvorennoù... Ar marv n’eo nemet diazez an oberenn avat hag an abeg da vont war-zu temoù a-bep seurt : an darempredoù etre un tad hag ur mab, al lec’h ganedigezh, al lec’h chom, emdroadur sell rummadoù tud ouzh ar vuhez, ar gevredigezh, an divroañ sokial, ar gwriziennoù ha betek pelec’h e c’hell an den en em zizober diouto evit dont da vezañ un den.\nKrouet e 2008 eo Mat ar Jeu ur strollad c’hoariva a vicher. Goude Alanig al Louarn awenet gant Roman de Renard en deus divizet ar strollad labourat war oberenn ar skrivagner iwerzhonad Gerry McDonnell «Making it home». Krouet e oa bet ar pezh-c’hoari e Crypt Theatre e Kastell Dublin e 2001. Troet eo bet e brezhoneg gant Kristian Ar Braz.\nFestival Distro. EVIT LID DIGERIÑ 5vet FESTIVAL TEATR BREZHONEK


Giorgio Napolitano (ganet d'an 29 a viz Mezheven 1925 e Napoli) zo ur politikour eus Italia.\nDilennet e voe da gannad e 1953 evit ar wech kentañ, en anv Strollad Komunour Italia da neuze, hag addilennet e voe meur a wech.\nEtre 1969 ha 1975, e pledas gant ar sevenadur dreist-holl, en e strollad. En amzer-se e savas, asambles gant Eric Hobsbawm, al levr Intervista sul PCI (embannet e 1975) hag a reas berzh bras er vro hag a voe troet e meur a yezh.\nEus 1989 betek 1992 e oa kannad e Parlamant Europa, ha goude-se e voe dilennet e penn Kambr an Deputeed en Italia. E 1996 e oa ministr an Diabarzh e gouarnamant Romano Prodi. Dont a reas da vezañ kannad en-dro, er strollad Partito Democratico della Sinistra da gentañ ha Democratici di Sinistra goude, anezho strolladoù nevez savet diwar ar strollad komunour kozh. D'an 23 a viz Gwengolo 2005 e voe anvet da senedour.\nDilennet e voe da Brezidant ar Republik d'an 10 a viz Mae 2006, ha stagañ a reas gant e bost nevez d'ar 15 a viz Mae. E 2013, ha pa ne zeued ket a-benn da zilenn ur prezidant nevez, ha war c'houlenn meur a strollad, ar Partito Democratico, Il Popolo della Libertà ha Scelta Civica, ez eas war ar renk en-dro hag addilennet e voe da brezidant. Lezet en doa e blas gant Sergio Mattarella e miz C'hwevrer 2015.\nKentañ Ministred anvet gant Giorgio Napolitano[kemmañ | kemmañ ar vammenn]\nRomano Prodi, 17 a viz Mae 2006\nSilvio Berlusconi, 8 a viz Mae 2008\nMario Monti, 16 a viz Du 2011\nEnrico Letta, 28 a viz Ebrel 2013\nMatteo Renzi, 22 a viz C'hwevrer 2014\nAdtapet diwar « https://br.wikipedia.org/w/index.php?title=Giorgio_Napolitano&oldid=1617578 »\nKemmoù diwezhañ degaset d'ar bajenn-mañ d'an 4 C'hwe 2015, da 11:49.